text:
Pe e te fia faitauina lenei mataupu i le gagana %%?
Tusi Paia i le Initaneti
O LE TUSI PAIA–O LE FAALILIUGA A LE LALOLAGI FOU
Pe e te fia faitauina lenei mataupu i le gagana %%?
Mataio 5:1-48
5 Ua silasila atu o ia i le motu o tagata, ona maliu aʻe ai lea i le mauga, ua nofo i lalo, ona ō atu ai lea iā te ia o ona soo.2 Ua fetalai atu o ia ma aʻoaʻo atu iā i latou e faapea:3 “E fiafia o ē e naunau i mea faaleagaga,*+ auā e fai mo i latou le malo o le lagi.+4 “E fiafia o ē e faanoanoa, auā e faamāfanafanaina+ i latou.5 “E fiafia o ē e agamalu,+ auā e fai mo latou tofi le lalolagi.+6 “E fiafia o ē e fia aai ma fia inu+ i le amiotonu, auā e maoona i latou.+7 “E fiafia o ē e alolofa mutimutivale,+ auā e faaalia i ai le alofa mutimutivale.8 “E fiafia o ē e lotomamā,+ auā e latou te iloa atu le Atua.+9 “E fiafia o ē e faatupuina le filemu,+ auā e taʻua i latou o ‘atalii+ o le Atua.’10 “E fiafia o ē e sauāina+ ona o le amiotonu, auā e fai mo i latou le malo o le lagi.11 “E fiafia outou pe a upuleagaina,+ sauāina,+ ma tuuaʻia pepelo outou i mea leaga uma ona o aʻu.12 Ia outou olioli ma fiafia,+ auā o loo i le lagi lo outou taui+ e tele; auā na faapena foʻi ona latou faasauā i perofeta+ o ē na muamua atu iā te outou.13 “O outou o le masima+ o le lalolagi; ae afai e magalo le masima, e faapefea ona toe faamāi? E leai se mea e toe aogā i ai, ua na ona lafo i fafo+ ma solia e tagata.14 “O outou o le malamalama o le lalolagi.+ E lē mafai ona lilo le aai pe a tū i luga o le mauga.15 Pe a tutu e tagata le molī ma tuu i luga o le tuugāmolī ae lē i lalo o se ato e fua ai mea,+ ona susulu atu ai lea i ē uma o i le fale.16 Ia faapea foʻi ona susulu atu lo outou malamalama+ i luma o tagata, ina ia latou iloa a outou galuega lelei+ ma vivii+ atu ai i lo outou Tamā o i le lagi.17 “Aua neʻi outou manatu ua ou sau e faalēaogā le Tulafono+ po o le ʻau Perofeta. Ou te leʻi sau e faalēaogā, ae ia faataunuuina.+18 E moni ou te fai atu iā te outou, e faigofie ona mavae+ atu le lagi ma le lalolagi, ae e faigatā ona mavae atu se mataʻitusi* po o sina vaega o le Tulafono, seʻia taunuu mea uma.+19 O lea, o sē na te solia+ se poloaʻiga e aupito itiiti o nei poloaʻiga ma faapea foʻi ona aʻoaʻo atu i tagata, e taʻua o ia o lē e ‘faatauvaa’ i le malo o le lagi.+ A o sē na te tausia nei poloaʻiga ma aʻoaʻo+ atu, e taʻua o ia o lē e ‘sili’+ i le malo o le lagi.20 Auā ou te fai atu iā te outou, afai e lē sili la outou amiotonu i lo le ʻautusiupu ma le ʻau Faresaio,+ tou te lē ulu+ atu lava i le malo o le lagi.21 “Ua outou faalogo na faapea atu i ē anamua, ‘Aua e te fasioti tagata;+ a o sē e fasioti tagata,+ e nofosala o ia i le faamasinoga.’+22 Ae ou te fai atu iā te outou, o sē faaauau ona ita+ i lona uso e faasalaina+ o ia i le faamasinoga; ma o sē e upu vale i lona uso e faasalaina o ia i le Faamasinoga Sili; a o sē fai atu, ‘Le tagata valea e, e leai sou aogā,’ e nofosala o ia i le afi i Kena.*+23 “Pe afai foʻi e te avatu lau taulaga i le fata faitaulaga,+ ona e manatua ai lea o loo iai se mea e lē malie ai lou uso iā te oe,+24 inā tuu ia o lau taulaga i luma o le fata faitaulaga, ae ia e alu e muaʻi faalelei ma lou uso,+ ona e sau ai lea ma avatu lau taulaga.+25 “Ia vave ona oulua faalelei ma lē ua molia oe i le tulafono, manū o i le ala oulua, ina neʻi tuuina atu oe e lē ua molia+ oe i le faamasino, ona tuuina atu lea o oe e le faamasino i le leoleo, ma lafo ai oe i le falepuipui.26 E moni ou te fai atu iā te oe, E te lē magalo lava mai le falepuipui seʻia e totogi atu tupe uma.*+27 “Ua outou faalogo i nei upu, ‘Aua e te mulilua.’+28 Ae ou te fai atu iā te outou, ai se tasi e vaavaai pea i se fafine+ ma manaʻonaʻo i ai, ua uma ona mulilua+ ma ia i lona loto.+29 O lenei, afai e te tausuai ona o lou mata taumatau, ia sali ese ma lafoaʻi.+ Auā e sili ona lelei ona aveese o se vaega o lou tino, nai lo le lafo+ o lou tino atoa i Kena.30 Afai foʻi e te tausuai ona o lou lima taumatau, inā tipi ese ia ma lafoaʻi.+ Auā e sili ona lelei ona aveese se vaega o lou tino, nai lo le lafo o lou tino atoa i Kena.31 “E pei foʻi ona taʻua, ‘O sē na te faateʻa+ i lana avā, ia avatu iā te ia se tusi e faamaonia ai ua teteʻa.’*+32 Ae ou te fai atu iā te outou, o sē e faateʻa i lana avā ae leʻi faitaaga,*+ e ono oo ai ina mulilua+ o ia, ma o sē e faaipoipo atu i le fafine ua faateʻaina, ua mulilua foʻi o ia.+33 “Ua outou faalogo foʻi na fai atu i ē anamua, ‘Aua e te tautō+ ae e te lē tausisi i ai, ae ia e avatu iā Ieova mea ua e tautō ai.’+34 Ae ou te fai atu iā te outou, aua neʻi tautō+ i le lagi, auā o le nofoālii lea o le Atua;+35 po o le lalolagi, auā o le mea lea e tū ai ona aao;+ po o Ierusalema auā o le aai+ lea o le Tupu sili.36 Aua foʻi neʻi tautō i lou ulu, auā e lē mafai ona e faasinasina pe faauliuli se lauulu e tasi.37 A ia avea la outou upu o le Ioe, ia Ioe; ma le Leai, ia Leai;+ o ni upu e sili i na upu e mai i lē o leaga.+38 “Ua outou faalogo ua faapea mai le upu, ‘O le mata e sui ai le mata, ma le nifo e sui ai le nifo.’+39 Ae ou te fai atu iā te outou: Aua le tetee atu i le tagata amioleaga; ae a pō mai e se tasi lou alafau+ taumatau ia liliu atu i ai le isi.40 A manaʻo se tasi e ave oe i le faamasinoga ina ia maua lou ofu pito i totonu, ia avatu foʻi i ai ma lou ofu tele;+41 ma pe a tauanau* oe e se pule lua te ō ma ia i le maila e tasi, inā ō ia ma ia i maila e lua.+42 Ia e avatu i lē ua talosaga mai iā te oe; aua foʻi e te liliuese i lē ua fia nonō se tupe mai iā te oe, e aunoa ma se pasene.+43 “Ua outou faalogo ua faapea mai le upu, ‘Ia e alofa atu i lē lua te tuaoi+ ae ʻinoʻino i lou fili.’+44 Ae ou te fai atu iā te outou: Ia alolofa atu pea i o outou fili+ ma tatalo pea mo ē ua sauāina outou;+45 ina ia avea ai outou ma atalii o lo outou Tamā o i le lagi,+ o lē na te faaoso lona lā i ē e amioleaga ma ē e amiolelei, ma faatotō mai le timu i ē e amiotonu ma ē e amiolētonu.+46 Auā o le ā se taui tou te maua pe afai tou te alolofa atu i ē o alolofa mai iā te outou?+ Pe e lē o le mea foʻi lenā o faia e le ʻauaolafoga?47 O le ā se mea e sili ua outou faia, pe afai tou te faafeiloaʻia na o o outou uso? Pe e lē o le mea foʻi lenā o faia e tagata o nuu ese?48 Ia atoatoa ona lelei o la outou amio e pei foʻi o lo outou Tamā o i le lagi, e atoatoa ona lelei o ia.+
Faamatalaga Pito i Lalo
^ Pe e “fiafia o ē e manatu mamafa i o latou manaʻoga faaleagaga.” I le gagana Eleni, “e fiafia o ē e matitiva i le agaga.”
^ Po o se “iota” e mai i le upu Eleni, o le i·o′ta.
^ O le vanu e susunu ai lapisi i tuā pa o Ierusalema. Tagaʻi i le Faaopoopoga e 4.
^ Pe “seʻia e totogi atu tupe uma e oo lava i sene.” I le gagana Eleni, o le “kotane,” o se sene e matuā itiiti lava le aogā. Tagaʻi i le Faaopoopoga e 14.
^ O le upu Peretania, o le divorce. E tusa ai ma le upu Eleni, “o le tatalaina faaletulafono o le faaipoipoga.”
^ O lenei upu o loo faasino atu i feusuaʻiga lē mamā uma lava. Tagaʻi i le Faaopoopoga e 8.
^ I le gagana Eleni, e “faatonu oe e fai se auaunaga.”
mailto:?body=Faitau le Tusi Paia i le Initaneti%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D40%26Chapter%3D5%26wtlocale%3DSM%26srcid=share&subject=Faitau le Tusi Paia i le Initaneti


c: text/html

text:
Ou uso e ma tuafafine, ua ou matua lagonaina lava le faamamaluina ma le faamanuiaina i le po nei i le avanoa e tautala atu ai ia te outou. Ou te matua faananau lava i talavou matutua o le Ekalesia, ma ua ou fiafia lava ina ua mafai ona tatou mafuta mo sina taimi i lenei afiafi.
E faitau afe outou o loo i ai i lenei Tapeneko matagofie. Ae e toatele atu foi isi e le o mafai ona ou iloa atu o loo faapotopoto i le fia afe o faletapuai i le lalolagi atoa. Peitai, ou te iloa o loo outou gauai mai ma le naunau e aoao. E ui po o fea lava o tatou i ai, ou te iloa e mafai ona i ai le Agaga Paia i soo se mea tatou te i ai. E sili atu foi nai lo le faasalalauga faasatelite, o le mafutaga a le Agaga Paia ua fatuina ai se noataga uiga ese i le va o i tatou uma. Ou te tatalo ina ia mafuta mai o Ia ma i tatou, o le a Ia aoao i tatou, taialaina i tatou, ma musuia i tatou i lenei afiafi.
E Tele Mea e Ofo ai i le Olaga
Ua tatou i ai i se potu ofoofogia, o se maafaamanatu iloga faasolopito ua fai ma saafiafiga i le faatuatua ma le galulue malosi o paionia o e sa faavaeina le Aai o Sate Leki. Sa ou faatoa ulufale i lenei Tapeneko ina ua16 ou tausaga. O le taimi o la’u malaga muamua mai i le Iunaite Setete o Amerika. Na fuafuaina e lo’u tama ma te malaga mai i se tasi o ana malaga faapisinisi i Kalefonia. Ona o au o se alii talavou sa ola ae i saute o Farani, sa ou oso fiafia ai i lenei valaaulia. O le a ou vaai i Amerika! Sa sili atu foi lo’u naunau ona sa aofia ai i la ma’ua malaga se faaiuga o le vaiaso i le Aai o Sate Leki e auai i le konafesi aoao.
Ou te manatuaina lo ma taunuu mai i Iuta i le ma Ford Mustang na totogi ma te feoai ai. I le tele o itula sa ma i ai i luga o le auala, sa ma pasia uato’a o le kiona, o toafa i le mamao sa mafai e mata ona iloa, o vanu matagofie lanumoli, ma atumauga malualii. O le faataatiaga o laufanua na faamatalatalaina ai Amerika i Sisifo ia te au, ma sa matua pupula o’u mata ina ia ou vaai i ni kaupoe po o ni Initia i le alatanu.
O le aso na sosoo ai, ona o le agalelei o se uo, sa matou nonofo ai i totonu o lenei Tapeneko i laina pito i luma, e auai i sauniga o le konafesi. Sa matua faagaeetia lava au. I le gasologa o sauniga, sa ou taumafai e faauiga nai upu faa-Peretania sa mafai ona ou malamalama ai. Ou te manatuaina lava le saunoaga a Peresitene Ezra Taft Benson---e le o ana upu tonu ia, ae o le uunaiga loloto na faia i lo’u loto a o o’u talavou. Sa ou lagona e pei ua ou ola i se miti, i se fatufatuga fou matagofie.
I le taimi lena, mata na mafai ona ou manatu i le mea o le a faataunuuina i lenei afiafi? Mata na i ai se manatu e lauga atu i lenei lava Tapeneko e tasi i se potopotoga ofoofogia? E matua leai lava!
O loo i ai i le olaga le anoanoai o mea e ofo ai, e sa’o? O le lima foi tausaga talu ai ou te lei mafaufauina lava. O le taimi lena sa matou nonofo ai ma lo’u aiga i Pale, ma sa foliga mai ua maea lelei ona faataatia o matou olaga. Sa fananau uma le ma fanau e toalima i le falemai lava lea e tasi e latalata i lo matou fale. Mo i ma’ua, sa le mafai ona ma mafaufau i se olaga ese po o se isi lava mea, e ese mai o matou nuu tuaoi toafilemu latalata mai i Pale, e siosiomia e le ma fanau ma a latou fanau ia ua le o toe mamao. Ona oo lea i se tasi afiafi, sa telefoni atu ai Peresitene Monson ma sa suia atoa ai o matou olaga.
Talu mai lena taimi, ua ou iloa faapea foi lo’u aiga mea o loo sapi ai le olaga i Iuta---o vaaiga faasolopito o le Ekalesia, o le sopo i mauga, o papakiu i tuafale a o goto ifo le la, o ituaiga eseese o hamburger faatosina (e sili ma toe aupito leaga foi!), taaloga lakapi a le Cougar … ma Utes. Ma, e le iloa foi e se isi, pe o le kaupoe o le a e vaai i ai taeao i le alatanu o a’u!
O Le Lumanai e Le Mailoa
O lo’u tofiga i le avea ai ma uso o le Au Epikopo Pulefaamalumalu e maeu ma musuia. Peitai, e matua ese lava lenei aafiaga mai a’u fuafuaga a o ou talavou. A o ou laitiiti, sa ou manao e avea ma tagata suesue o mea faaanamua. Sa faamautinoa e lo’u tina ua a’otauina lelei au. Sa ia tuu mai ia te au se tusi e uiga i le farao talavou o Tutankhamun, ma o iina sa ou amatalia ai se faanaunauga mo aso anamua. Sa tele faaiuga o vaiaso na ou faaaluina e fatufatu ai atatusi o taua anamua, ma sa faatumulia puipui o lo’u potu i nei ata. Sa ou moemiti e i ai se aso ou te alu ai i Aikupito e auai i eliga suesue o malumalu anamua o Aikupito ma tuugamau o farao.
Ua fasefulu tausaga mulimuli ane, e lei avea lava au ma se tagata suesue o mea anamua, ma e foliga mai o le a ou le oo lava i ai. Ou te lei oo lava i Aikupito, ma o la’u galuega mulimuli a o lei avea au ma se Pulega Aoao, sa ou i ai i le faasoasoaga o taumafa. E leai se faiā tele ma a’u fuafuaga faatamaitiiti!
O le talavou, i le tulaga masani, o le taimi tonu lava lea e faia ai fuafuaga faaletagata lava ia. E tofu i tatou uma ma miti faatamaitiiti. I le avea ai ma talavou matua, e tatau lava ona i ai au miti mo lou lumanai---outou taitoatasi! Atonu o le faamoemoe e ausia se tulaga faaafeleti, o le fatufatuga o se galuega tele faatufugaga, po o le mauaina o se tipiloma po o se tulaga faapolofesa o loo e sailia ia maua e ala i le galue ma le tinou. Atonu foi o loo i ai se ata taua tele i lou mafaufau o sau tane po o sau ava i le lumanai, o lona fuaitino, o ona uiga, o le lanu o ona mata po o le lauulu, ma fanau aulelei o le a faamanuiaina ai lou aiga.
E fia ou moomooga o le a tino mai? E tumu le olaga i le le mautonu. O le a oso mai le ala o le olaga mea e faate’ia ai. O ai na te iloa le mea e tupu a taeao, o fea o le a e i ai i ni nai tausaga, ma le mea o le a e faia? O le olaga e pei o se talafatu e le o mautinoa, e faigata ona mate lona lagisolo.
O le a i ai taimi taua mo oe e ono suia ai le aluga o lou olaga i se minute. O na taimi e mafai ona na o se tepa lava, se talanoaga, se mea e lei fuafuaina. Ma te manatuaina lava ma Valérie le taimi tonu na alofa faavalea ai le tasi i le isi i le taimi o le a’oga pese a le aufaipese a le matou autalavou matutua i Pale. O se mea na matuai le fuafuaina lava! Na ma masani lava a o ma laiti, ma e lei i ai ni o ma lagona tosina o le tasi i le isi. O le afiafi lena, sa ou taina le piano ae sa pese o ia i le aufaipese. Sa tau atu le pupula a le tasi i le isi, ona tupu ai lea o se mea. O se mea na tupu i se sekone ae e faavavau!
O le a i ai avanoa fou o le a tulai mai lava i latou i o outou olaga, e pei o le folafolaga talu ai nei mai ia Peresitene Monson e faatatau i le matutua e o ai e faamisiona. Ina ua mavae lena faasilasilaga mai le perofeta, atonu e faitau afe alii ma tamaitai talavou o le Ekalesia i lenei taimi, ua faagasolo le toefetuunai o a latou fuafuaga mo le o atu e faamisiona.1
O nisi taimi, o suiga o fuafuaga i o tatou olaga e afua mai i luitau e lei faamoemoeina po o ni mea foi e le fiafia ai. Ua ou iloa e ala mai i aafiaga, ua na o se vaega o matalalaga o o tatou olaga tatou te puleaina.
Ae o le tele lava o tagata e le fiafia i mea e le o iloa. O lē mautonu o le olaga e afua ai ona le maumanatu nisi, se atuatuvale i le lumanai lea e faaalia mai ia lava i ala eseese. O nisi e faatuatuai ona faia ni tautinoga ona o le fefe i lē taulau, e oo lava foi pe a tulai mai avanoa lelei. Mo se faataitaiga, atonu latou te faatuatuai ona faaipoipo, a’oga, amata se aiga, pe amatalia se gaoioiga faapolofesa mautu, ua fiafia lava i le na ona “tafafaovale”, pe nofonofo ai i le mafana o le mafutaga i fale o o latou matua.
O se isi manatu e faatapulaaina ai i tatou o loo faapupula mai i le muagagana lea: “Aai, feinu, fiafia, aua o taeao tatou feoti, ma o le a tatou lelei” (2 Nifae 28:7). O lenei fuaitau ua ta’u mai ai, tatou te le iloa po o le a le mea e tupu a taeao ma o le a iu lava ina tatou oti uma, o lea e ao ai ona faamalieina i tatou lava i le taimi nei. O lenei manatu e lilifa i le faamalieina o manaoga e fiafia i ai i le taimi lava lea, tusa lava po o a taunuuga e i ai i le lumanai.
Mulimuli i le Ala o le Fiafia
Ou uso e ma tuafafine pele, o la’u savali mo outou i le aso o le, e i ai se ala e ese mai nai lo le atuatuvale ma le le mautonu po o le faamalieina o ou lava tuinanau---o se ala e aumaia ai le manuia, mautinoa, ma le toafilemu i le olaga. E le mafai ona e puleaina matalalaga uma o lou olaga. O le a tutupu mea e lelei ma faigata ia te oe, o mea e te lei faamoemoeina. Peitai, ou te tautino atu o loo ia te oe le puleaina o lou lava fiafia. O outou o tusiatafaavae o lena mea.
Ou te manatuaina lava upu atamai nei na fofogaina mai e Peresitene Dieter F. Uchtdorf i le konafesi aoao talu ai:
“O le faasolo lava ina tatou matutua, o le tele foi lena o lo tatou tepa i tua ma iloaina ai o tulaga i fafo atu e le afaina tele lea, pe iloa ai lo tatou fiafia.
“ . . . Tatou te fuafuaina lo tatou fiafia.”2
E leai, o lou fiafia e le o le taunuuga moni lea o matalalaga o lou olaga. O le taunuuga o lau vaaiga mamao faaleagaga ma o mataupu faavae na e te fau ai le faavae o lou olaga. O nei mataupu faavae o le a e maua ai le fiafia tusa lava po o a luitau e lei faamoemoeina, ma mea e le maalofia o le a faateia ai i la outou faigamalaga i lenei lalolagi.
O le afiafi nei, ou te manao tatou te toe iloiloina faatasi ma outou nisi o nei mataupu faavae taua.
1. Ia Iloa Lou Taua Patino
O le mataupu faavae muamua o le: Ia iloa lou taua patino.
O le taumafanafana nei na matou faaaluina ai ma lo’u aiga ni aso malolo i Provence, o se itulagi matagofie i saute o Farani. I se tasi afiafi, ina ua faatoa goto ifo le la ma ua ufitia foi le siosiomaga i le pouliuli, sa ou filifilia ai se taimi paganoa mo a’u lava ia e ala i lo’u taotooto i se nofoa malolo i fafo o le fale. Sa matuai pogisa mea uma ma sa faigata ona ou iloa lelei mea sa siosiomia ai au. Sa amata ona vailiili e o’u mata le lagi. Muamua sa uliuli pato’i. Ae na faafuasei ona vaaia se sulu i le lagi, pei se aloiafi, ua lua, ua oo ina tolu. Na faasolosolo malie, a o faamasani o’u mata i le pouliuli, sa oo ina ou matua mata’ia ma le fiafia se mano o fetu. O se mea na ou manatu o se lagi pogisa, ua suia i le Aniva.
Sa ou mafaufau: “E tali foliga lava lea i la ma sootaga patino ma le Atua. E toafia tagata e talitonu e matua mamao lava o Ia pe lē o i ai foi? O tagata na ua manatu e matuai pogisa ma uliuli pato’i le olaga. Latou te faaaluina se taimi pe faia se taumafaiga e vaili ai le lagi ma iloa ai o loo i ai o Ia iina, e matuai latalata mai lava ia i tatou.”
Sa faaauau pea ona ou manatunatu. Sa ou mafaufau i le lautele o le atulaulau o loo taatia mai nei i o’u luma ma lo’u lava tino faatauvaa, ma sa ou fesili ifo ia te au lava, “O le a so’u tulaga e faatusatusa i lenei mamalu ma le ofoofogia?” Na oo mai i lo’u mafaufau se mau. O se mau matagofie lava, o se tasi o salamo a Tavita, o ana solo e musuia ai lava au.
“A ou vaai atu i lou lagi, o le galuega a ou tamatamai lima, o le masina atoa ma fetu na e faia;
“se a ea le tagata e te manatu mai ai ia te ia, ma le atalii o le tagata e te asiasi mai ai ia te ia?” (Salamo 8:3–4).
Na vave ona oo mai le fuaitau faamafanafana lenei:
“Aua ua e faamaulalo ane teisi o ia i agelu; ua e faapaleina foi o ia i le mamalu ma le matagofie” (Salamo 8:5).
O le tala uigā lea ma le vavega o le foafoaga. E lautele naua ma e le gata mai le atulaulau, peitai, e tofu i tatou ma se aoga tulaga ese, e mamalu ma e le gata i le silafaga a lo tatou Mataisau. O lo’u i ai i la le tino e lamo’imo’ī, ae o lo’u lava taua patino, e lemafuatiaina le taua i lo’u Tama Faalelagi.
Na tautino mai e Peresitene Uchtdorf:
“Pe o fea lava o e i ai, pe o a foi ou tulaga o i ai, e le faagaloina lava oe. E tusa lava pe o le a le foliga faaletonu o ou aso, e tusa lava pe o le a lou lagonaina o lou faaletaua, e tusa lava pe o le a le lofituina ua e manatu ua e i ai, e le faagaloina lava oe e lou Tama Faalelagi. O le mea moni, e alofa o Ia ia te oe, i se alofa e le mavae.
… O loo silafia ma manatua oe e le Tagata e aupito sili ona tamalii, mamana, ma mamalu i le lalolagi atoa! O loo alofaina oe e le Tupu o le vateatea e le gata ma e faavavau!”3
O le iloaina e silafia i tatou e le Atua ma e alofa mai ia i tatou taitoatasi, e pei o se sulu ua faamalamalamaina ai o tatou olaga ma e aumaia ai lona uiga. Ou te manatuaina se tamaitai talavou sa sau e vaai au ina ua maea se faeasaite na ou lauga ai i Roma, i Italia. Sa tetete lona leo i le ootia, ma sa talanoa mai ia te au e uiga i lona uso o loo feagai ma taimi o faafitauli ma le atuatuvale. Ona ia fesili mai lea: “E mafai faapefea ona ou fesoasoani ia ona iloa e alofa lona Tama Faalelagi ia te ia?”
Pe le o le fesili talafeauga ea lena? E mafai faapefea ona tatou iloa e alofa le Atua ia te i tatou? E tele taimi e faavae ai o tatou lagona i lo tatou taua patino, i le alofa ma le fiafia mai o i latou e vagaia i tatou. Peitai o nisi taimi e leai ai le alofa lenei. O le alofa o tagata e tele taimi e le tonu ai, e le atoatoa, pe manatu faapito foi.
Peitai, o le alofa o le Atua e tonu, e atoatoa, ma e le manatu faapito. Po o ai lava a’u, pe i ai ni au uo pe leai, pe ou te lauiloa pe leai, pe teena foi au pe sauaina e isi, ua ou matuai mautinoa lava e alofa lo’u Tama Faalelagi ia te au. Na te silafia o’u manaoga; e malamalama o Ia i o’u popolega; e naunau o Ia ia ou manuia. Ma o le faailoaga tele o Lona alofa mo au o le, “aua ua alofa tele mai o Ia i le lalolagi, ua Ia auina mai ai Lona Alo pele e toatasi” (Ioane 3:16). Na te lei aveesea le ipu oona a le Faaola ma e mautinoa foi sa mafatia o Ia lava a o Ia silasila ifo i Lona Alo o mafatia i le Faatoaga o Ketesemane ma luga o le satauro. Sa togiolaina e Keriso agasala a tagata uma, ma o se vaega o lena Togiola sili sa faataunuuina mo au ma ua teuina mo au i le taimi nei. O lenei meaalofa e le gata, na tofu sao i ai le Tama ma Lona Alo, ua faamautu ai i lo’u agaga lo’u lava taua ia i La’ua.
Ou uso e ma tuafafine, manatu pe o le a le uiga pe a mafai ona e vaai atu ia te oe lava e faapei ona silasila mai le Atua ia te oe. E faapefea pe a e vaai ifo ia te oe lava ma le agalelei, alofa, ma le mautinoa e pei ona faia e le Atua? Manatu i le aafiaga o le a i ai lou olaga, ia malamalama i lou gafatia e faavavau e pei ona malamalama i ai le Atua. Afai e mafai ona e vaavaai ifo ia te oe lava i Ona fofoga, mata o le a se uunaiga o le a faia e lena mea i lou olaga?
Ou te molimau atu o loo i ai o Ia iinei. Saili o Ia! Su’e ma aoao. Tatalo ma ole atu. Ou te folafola atu o le a auina mai e le Atua ia te oe ni faailoga vaaia o Lona i ai ma Lona alofa ia te oe. Atonu e oo mai i se tali i se tatalo; atonu o le uunaiga filemu a le Agaga Paia o faamafanafaina oe; atonu o se musumusuga faafuasei po o se malosiaga fou e te iloa e le’i sau mai ia te oe; atonu o se tagata o le aiga, uo, po o se taitai perisitua ua i ai i le nofoaga sa’o i le taimi sa’o e faamanuia ai lou olaga. I se isi itu, a o e liliu atu ia te Ia, o le a Ia ta’u atu ia te oe o loo i ai o Ia iina.
2. Avea ma Lē e Tatau ona Avea ai Oe
O let taimi nei, o se mataupu faavae lona lua o le fiafia: Ia avea ma lē e tatau ona avea ai oe.
O lenei fasifuaitau, “avea ma lē e tatau ona avea ai oe,” e faasino ia Pinda, o se tasi o fatusolo aupito tautaua i Eleni.4 E foliga mai o se tala e uigā. E mafai faapefea ona ou avea ma tagata lea ua avea ai nei a’u?
Tuu mai au se’i ou faapupulaina atu le mataupu faavae lenei e ala i se tala. Sa ou matamata talu ai nei i se ata tifaga e ta’ua o le Age of Reason. O loo faamatala i lea ata ia Makerita, o se teutupe maumea e ola i se olaga soonafai, e tumu i malaga ma fonotaga i itu e fa o le lalolagi. E ui lava ua faaipoipo o ia, ae fai mai e leai sona taimi e fai ai sana fanau.
O le aso na atoa ai lona 40, na ia maua ai se tusi uiga ese sa faapea mai: “Ia te au la’u pele, o le aso ua atoa i ai lo’u fitu tausaga ma ua ou tusi atu ia te oe lenei tusi e fesoasoani ai ia e manatua ia folafolaga sa ou faia i le vaitausaga o le faautauta, ma ia e manatua foi lē ou te manao ia avea ai.” Sa faafuasei ona malamalama Makerita o le tusitala o le tusi e le o se isi a o ia lava ina ua fitu ona tausaga. O mea na sosoo ai o ni itulau o loo faamatala auiliili ai e le teineitiiti ana sini o le olaga.
Na iloa ai e Makerita o le tagata ua avea ai o ia, e leai se mea o foliga mai ai i le mea sa ia manao i ai a o teineitiiti. A o faia sana faaiuga ia toe maua mai le tagata sa ia muai vaai i ai a o teineitiiti, sa matuai fulifao lona olaga sa manaia ona fuafuaina ma faatulagaina. Sa toe faalelei o ia ma lona aiga ma fuafua ai e faapaia aso o totoe o lona ola e auauna atu ai i tagata e manaomia le fesoasoani.5
Au uo pele, afai e te mauaina se tusi mai lou taimi ua tuanai, mata o le a se tala? Mata o a mea o le a i ai i se tusi atonu na e tusia mo oe lava i le aso o lou papatisoga ina ua valu ou tausaga? O le a ou toe foi teisi i tua atu. Afai e mafai ona e maua mai se tusi mai lou mua’i olaga, mata o le a se tala? Mata o le a se aafiaga o oe i se na tusi mai se lalolagi ua galo ae e moni, pe afai o le a e mauaina i le aso?
Atonu o le a faapea mai lena tusi: “Ia te au la’u pele, Ua ou tusi atu ia te oe ina ia e manatua pe o ai ou te manao ia avea ai. Sa ou alaga fiafia i le avanoa ou te sau ai i le lalolagi. Ua ou iloa o le olaga i le lalolagi o se auala taua e mafai ai ona ou tuputupu ae i lo’u gafatia atoa, ma ola ai e faavavau faatasi ma lo’u Tama Faalelagi. Ou te faamoemoe o le a e manatua lo’u manao aupito sili, o le avea lea o se soo i lo tatou Faaola, o Iesu Keriso. Ou te lagolagoina Lana fuafuaga, ma a oo ina ou i ai i le lalolagi ou te manao e fesoasoani ia te Ia i Lana galuega o le faaolataga. Faamolemole ia e manatua foi, ou te manao ia avea o se vaega o se aiga o le a faatasi i le faavavau atoa.”
O le manatu mulimuli lenei e faamanatu mai ai ia te au se pese matagofie o loo maua i le tusipese faa-Farani a le Ekalesia---o se pese e le maua i viiga a se isi atunuu. O loo faaulutalaina, “Souviens-toi,” o lona uiga “Manatua,” ma ua faamusikaina mai le New World Symphony na fatuina e Antonín Dvořák. O le pese a se matua o loo talanoa atu i se pepe meamea.
“Manatua la’u tama e.” O se tasi o mea sili o le olaga o le sailia lea po o ai moni i ta’ua, o fea na ta o mai ai, ona ta ola ai lava lea e tusa ma lo ta’ua faasinomaga ma le faamoemoega o o ta’ua olaga.
Na saunoa Polika Iaga: “O le lesona aupito sili e mafai ona outou aoaoina o le iloa lea o outou lava. … E tatau ona outou o mai iinei e aoao le mea lea. … E leai se tagata na te iloa lelei ia lava, e aunoa ma le malamalama i mea a le Atua; e leai foi se tasi e mafai ona aoaoina ma malamalama i mea a le Atua e aunoa ma le iloaina o ia lava: e tatau ona iloa e ia o ia lava, pe o le a le mafai lava ona ia iloa le Atua.”7
Talu ai nei, na ta’u mai ai e o’u afafine ia te au se talafaatusa manaia tele o lenei mataupu faavae o lo maua i le ata tifaga o le The Lion King. Na ola ae la outou tupulaga i leo ma ata o lenei tifaga. Atonu tou te manatuaina le vaega lea na oo mai ai i a Simba se asiasiga a lona tama, o Mufasa le tupu ua maliu. Ina ua maliu lona tama, sa solaese Simba mai le malo ona sa ia lagona le tausalaina i le maliu o lona tama. Sa manao o ia e solaese mai ona tiutetauave, o le suli i le nofoaiga tupu.
Na faaali atu lona tama ia te ia ma tuu atu se lapataiga: “Ua galo ia te oe lou faasinomaga ma ua galo a’u ia te oe. Vaavaai ifo i lou loto, Simba. Ua sili atu oe nai lo le mea ua avea ai oe. E tatau ona e nofoia lou nofoa i le lio o le olaga.” Ona saga fai ai lava lea o lenei valaaulia: “Manatua pe o ai oe. … Manatua pe o ai oe.”
Na matua gatete Simba i lenei aafiaga, ma tonu ai e talia lona taunuuga. Sa ia faamatala i lana uo, le manuki sooupu e faapea ua “foliga mai ua i ai suiga o matagi.”
Na tali atu le manuki, “O suiga e lelei.”
Ma sa fai atu Simba, “: “E lelei suiga, ae e le faigofie. Ua ou iloa le mea e tatau ona ou fai. Ae o le toe foi o lona uiga, e tatau ona ou feagai ma lo’u taimi ua tuanai. Ua leva tele ona ou sola ese mai ai.”
“O fea a e alu i ai?” na fesili atu ai le manuki ia te ia.
“O le a ou toe foi!” o le tagi lea a Simba.8
Tatou te mafaia uma lava ona talia---pe toe faaui i tua---lo tatou nofoaga i le li’o o le olaga. Ia avea oe ma lē e tatau moni ona avea ai oe. O lou fiafia ma le tomai e maua ai le paleni i lou olaga o le a tulai mai pe a e sailia, iloa, ma talia lou faasinomaga moni o se atalii po o se afafine o lo tatou Tama Faalelagi ona ola ai lea e tusa ma lena iloa.
3. Faalagolago i Folafolaga a le Atua
O le a ou faasoa atu nei ia te outou le mataupu faavae lona tolu o le fiafia: Faalagolago i folafolaga a le Atua.
Ou te fiafia lava i upu faaosofia nei a Peresitene Thomas S. Monson: “E susulu le lumanai e faapei o lou faatuatua .”9 O lo tatou manuia ma lo tatou fiafia i le olaga e faalagolago tele i le vaega o lo tatou faatuatua ma lo tatou faalagolago o le a taitai ma taialaina i tatou e le Alii e faataunuu lo tatou faamoemoega.
Ua ou matauina alii ma tamaitai ua ausia ni faamoemoega ofoofogia i le olaga, e matele ina tele lo latou talitonu mautinoa i o latou lumanai mai lava i uluai tausaga o lo latou talavou. O se faataitaiga o lena mea o Winston Churchill, le faipule tautaua o Peretania. A o talavou o ia, sa i ai sona talitonuga mautinoa e le maluelue e uiga i lona lumanai. A o tautua o ia i se vaegaau lagolago i Initia i le 23 o ona tausaga, sa ia tusi atu i lona tina, “Ua i ai lo’u faatuatua i lo’u lumanai---ua ou faamoemoe e faia se mea i le lalolagi.”10 Oka se mafaufauga faavaloaga! O le mea moni, na muai vaai o ia, o le a avea o ia ma se tagata taua i le talafaasolopito o lona atunuu, ma sa avea o ia ma tamalii sa taitaia Peretania Tele i le manumalo i le taimi o le Taua Lona Lua a le Lalolagi.
Ou te talitonu o outou uma taitoatasi, talavou o le Ekalesia a Iesu Keriso, e tele atu mea nai lo se fetu i le lagi e taialaina outou. O loo vaavaaia outou e le Atua ma ua Ia faia ni folafolaga ia te outou.
O loo i ai se mau mai le tusi a Malaki i le fatu o le Toefuataiga o le talalelei, ma sa ta’u atu e le agelu o Moronae i ana asiasiga taitasi i le taulealea o Iosefa Samita. Fai mai le agelu, ma ou te sii maia Elia le perofeta: “Ma o le a ia totoina i loto o fanau folafolaga na faia i tamā, ma o le a liliu atu loto o fanau i o latou tamā. Afai e le faapea, o le a faaumatia atoa le lalolagi i lona afio mai” (Iosefa Samita—Talafaasolopito 1:39).
Ou uso e ma tuafafine talavou, faafetai i le Toefuataiga, o outou o fanau o le folafolaga. O le a outou mauaina e fai ma outou tofi ia folafolaga na faia i o outou tamā. O nei folafolaga mai le Alii e avea ai outou o se augatupulaga tautupu.
O le toatele o outou o loo ou tautala atu i ai, ua faitaulia o ni paionia tamalii o outou augatama, o ni agaga maoae sa fesoasoani e faatuina le Ekalesia toefuataiina e ala i lo latou lotototoa ma osigataulaga. Na muamua atu ia te outou ni augatupulaga totoa o Au Paia. O nisi o loo faalogologo mai ia te au i le aso, o ni paionia o o latou lava aiga ma i o latou lava laueleele. O outou o uluai sooga i mea o le a avea ma filifili e faavavau. Po o le a lava lau tala ma lou talaaga, i le avea ai o ni tagata o le Ekalesia, ua soofaatasi uma outou i se aiga faaleagaga. O lou gafa faaleagaga ua avea ai oe o se tofi o tamā, e pei ona sa muai ta’u mai e perofeta, ma suli o folafolaga a le Atua ia i latou.
Toe faitau lou faamanuiaga faapeteriaka. I lena faamanuiaga ua faamautu mai ai e le Alii ua noatia oe i se tasi o ituaiga e sefululua o Isaraelu, ma ona o lena mea, e ala i lou faatuatua, e avea ai oe o se suli i faamanuiaga maoae na folafola atu ia Aperaamo, Isaako, ma Iakopo. Na folafola atu e le Atua ia Aperaamo e faapea “ona o le toatele e taliaina lenei Talalelei o le a ta’ua i [lona] igoa, ma o le a faitauina o [ana] fanau, ma o le a tutu a’e ma faamanatu ia te [ia], o lo latou tama” (Aperaamo 2:10). . A o faitauina lou faamanuiaga faapeteriaka, ia mataitu folafolaga a le Alii na fai atu patino ia te oe. Mafaufau i folafolaga taitasi. O le a le uiga o na folafolaga ia te oe?
E moni nei folafolaga. Afai tatou te faia la tatou vaega, o le a faia e le Atua Lana. E ese lo’u fiafia i upu nei na fofogaina mai e Alema i le aso na ia tuuina atu ai faamaumauga paia i lona atalii o Helamana:
“E, ia e manatua, ia e manatua, lo’u atalii e Helamana. …
“… Afai e te tausia poloaiga a le Atua, ma e faia i nei mea ua paia e tusa ma mea e poloaiina ai oe e le Atua, … faauta e leai se mana o le lagi po o seoli e mafai ona aveesea i latou mai ia te oe, ona ua mamana le Atua e faataunuu ana afioga uma.
“Ona o le a ia faataunuuina ana folafolaga uma ia o le a ia faia ia te oe, ona ua ia faataunuuina ana folafolaga ia na ia faia i o latou tama” (Alema 37:13, 16–17).
O le faataunuuina o folafolaga a le Atua e noatia i taimi uma i le usiusitai i tulafono e aumai faatasi ai. Na fetalai mai le Alii: “O A’u, o le Alii, e noatia a’u pe a outou faia mea Ou te fai atu ai, ae a outou le faia mea Ou te fai atu ai, e leai se folafolaga mo outou” (MF&F 82:10).
I se isi itu, o nei folafolaga e le faapea ua mautinoa ai o mea uma e tutupu i o tatou olaga o le a ogatusa ma o tatou faamoemoega ma naunauga. Ae, o folafolaga a le Atua e faamau ai faapea o mea e tutupu ia i tatou o le a ogatusa ma Lona finagalo. O nisi taimi o le a tulai mai ai lava ni tofotofoga e tatau ona tatou faatoilaloina; o nisi taimi o le a umi ona faatalitali faamanuiaga folafolaina. Ae o le a oo mai le taimi o le a tatou iloa ai, o nei tofotofoga ma nei faatuatuai, sa mo lo tatou lelei ma lo tatou alualu i luma e faavavau. O le a la se isi mea e mafai ona tatou mananao ai?
O le mea silisili e mafai ona tatou mananao ai i le olaga o le faaogatusa lea o o tatou manao ma le finagalo o le Alii, ia talia Lana faatulagaga mo o tatou olaga. Na te silafia mea uma mai lava i le amataga, e ia te ia se vaaiga tatou te le o maua, ma e alofa ia i tatou i se alofa e le gata.
Tuu mai sei ou faapupulaina atu lenei mataupu faavae e ala i se aafiaga patino. A o ou talavou, sa ou filifili ai e sauniuni mo se suega ulufale i aoga faapisinisi i Farani. O lena sauniuniga, na atoa le tausaga, sa matua faigata ma sa manaomia ai lo’u galue i aso uma. I le amataga o le tausaga, sa tonu ia te au po o le a lava le mamafa o le galuega, o le a ou le faatagaina lava a’u suesuega e taofia ai au mai lo’u alu i sauniga i Aso Sa po o le auai atu i vasega inisitituti taitasi i le vaiaso. Sa ou ioe foi e fai ma failautusi i la’u uarota a talavou nofofua matutua, lea e tele itula o vaiaso taitasi e alu ai. Sa ou talitonu o le a silafia e le Alii lo’u faamaoni ma o le a fesoasoani mai ia te au ia ou ausia o’u faamoemoega.
I le faaiuga o le tausaga, ina ua oo mai le suega, sa ou lagonaina ua ou faia le mea silisili. Sa atili foi ona ou matua faamaoni i a’u tatalo ma anapogi. Ina ua ou taunuu atu i le suega o le a’oga aupito faatuatuaina, sa matua atoa lo’u talitonuga o le a tali mai e le Alii o’u manaoga. Ae paga lea, na matua ese le mea na tulai mai nai lo le mea sa ou faamoemoeina. O le suega faatalatalanoa i la’u mataupu ou te aupito malosi ai, o se mala e lei faamoemoeina---na ou maua se togi e le’i pasi na ou le mafai ai ona ou ulufale atu i lenei a’oga sa ou moomoo i ai. Sa ou matua le fiafia lava. Na faapefea ona tuulafoaiina au e le Alii ae sa ou tumau i lo’u faamaoni?
Ina ua ou alu atu i la’u suega faatalatalanoa mo le a’oga lona lua i la’u lisi, sa tumu au i le faaletonu ma le le mautonu. O le aoga lenei, o le suega na sili ona taua o se faatalanoaga e 45-minute ma se laulauāfono e taitaifono ai le faatonusili o le aoga. Sa lelei lava le amataga o le faatalanoaga, … seia oo ina ua fai mai se fesili e matua uiga ese lava: “Matou te iloa na tele lau tapenapenaga mo lenei suega. Peitai, matou te fia iloa po o a au gaoioiga i fafo atu o au suesuega.” Sa misi se ta o lo’u fatu! Mo le tausaga e tasi, na o le lua lava mea sa ou faia: o le suesue ma alu i le lotu! Sa ou iloaina o se taimi o le mea moni. Sa ou fefe nei faauiga sese e le laulauāfono lo’u auai i le Ekalesia. Peitai, mo se sekone, sa ou faia ai se faaiuga ia ou tumau faamaoni i a’u mataupu faavae.
Sa ou fai atu: “O au o se tagata o Le Ekalesia a Iesu Keriso o le Au Paia o Aso e Gata Ai.” Pe 15 minute pe a, sa ou faamatalaina ai a’u gaoioiga i le Ekalesia: o sauniga i le Sapati, vasega inisitituti, ma o’u tiute o se failautusi a le uarota.
Ina ua uma, sa saunoa le faatonusili o le aoga: “Ua e iloa, ua ou fiafia ina ua e fai mai lena tala. A o ou talavou, sa ou aoga i le Iunaite Setete. O se tasi o a’u uo mamae o se Mamona. O se alii talavou maoae, o se tasi sa i ai ni uiga auaumama lelei tele. Ou te mafaufau i Mamona o ni tagata lelei tele.”
Oka se faamama avega! O lena aso na ou maua ai se tasi o togi aupito sili, lea na mafai ai ona ou ulufale i lenei aoga faatasi ma se faamamaluga.
Sa ou faafetai i le Alii mo Lona agalelei. Peitai, o le taimi lena, sa le mafai ona ou taliaina lo’u le āu i le a’oga e sili ona manaomia. Sa umi se taimi na ou teuina ai i lo’u loto se lagona o le toilalo ma le faaitu’au. E tele tausaga faatoa ou malamalama i le faamanuiaga ofoofogia na i ai i lo’u le au i le a’oga na ou moemiti i ai. I le a’oga lona lua, sa ou feiloai ai i ni tagata taua. O le aoga o lo’u mafuta ma i latou na iloga i le taimi atoa o la’u matata, ma o loo taua pea lava foi i le taimi nei i lo’u olaga ma olaga o lo’u aiga. Ua ou iloa nei, e oo lava i lena taimi o lo’u talavou, sa taialaina e le Alii o’u laasaga ma le silafia lelei o le misiona o le a Ia poloaiina au e faataunuu i se taimi mulimuli ane i lo’u olaga
Ou uso e ma tuafafine, a uma ona e faia mea uma i lou malosi, afai e le tulai mai mea i le ala na e faamoemoe i ai, ia e sauni e talia le finagalo o lou Tama Faalelagi. Ua tatou iloa o le a Ia le tuuina mai lava se mea ia i tatou e lē mo lo tatou lelei. Faalogologo mo lena leo faamafanafana e musumusu mai i ou taliga, “Aua ua i ai tagata uma i o’u lima; ia filemu ma iloa o A’u o le Atua” (MF&F 101:16).
Sa ou matamata talu ai nei i se ata faamomoiloto na toe faamatala ai le talafaasolopito o vaega o taavaletosolima a Uili ma Matini. Ia Me 1856, sa i ai ni vaega se lua o tagata e silia ma le afe le Au Paia na tuua Egelani ae malaga mai i Iuta. Ina ua latou taunuu i le ono masina mulimuli ane i le Vanu o Sate Leki i le faaiuga o la latou malaga matautia, e silia ma le 200 i latou na le’i maua. O le toatele na maliliu i ma’i, fiaaai, po o le lailoa i le ala e tau atu i le nuu na latou ta’ua o “Siona.”
O se tasi o paionia sa i ai i le ata na matua faagaeetia ai lava au. Na ia faatumulia nei vaega o tagata i ona uiga malie ma le naunautai. Peitai, sa le pei o ia o le tele o paionia. O se alii faatinoiti ma e matua le atoatoa lona malosi, ae o ia lava o se vavega! Sa ou aoaoina o lenei paionia lototoa o Robert Pierce o Cheltenham, Egelani.
Sa faamatalaina o ia e se tasi o ana soa i le malaga, “o se pipili aupito tuga ua ou vaai i ai i le malaga. E pe atoa le pito i lalo o lona tino, ma sa matua leaga faia lava lona tino, ae sa malosi lona faatuatua. Sa mafai e ia ona uunaia o ia lava i se saoasaoa e maofa ai, i le faaaogaina o tootoo.”11
I se tasi aso na sese ai le ala na alu ai Robert Pierce ma ua ia le iloa ai le aumalaga. E toatele tamaloloa na o e sue mai o ia, ma sa iu ina maua atu o ia i se tulaga matautia. Ou te ta’ua a latou upu:
“Sa matou vaaia se laau tele ma ni luko lapopoa faaefuefu o feosofi ane ai, ma ni aeto o faapepepe ane i luga o le laau e faatalitali mo le taimi e uma ai lona faataio ma le fesasaa’i o ona tootoo ae se’i tulioso ifo i ona luga ma faaumatia o ia a o faapupuu ai i le tafue o le laau. …
“O le taimi lea na matou taunuu atu ai ma laveai o ia mai lenei mala semanu e oo ia te ia, ma ave o ia ma tuu i luga o le taavaletoso na matou aumaia, faanofolelei ai, ma matou toe foi atu i le tolauapiga.”
Ia, o se vaaiga i le uiga maoae o Robert: “Sa tauanau e si alii i matou e tuu o ia e savali aua sa fai mai na ia folafola mai … ina ua amata la matou faigamalaga, o le a savali i mita uma o le ala e tau atu i le Aai o Sate Leki.”
Ae, o le vaega faanoanoa o lenei tala: “Ae ui o lea, sa na ona matou faasaoina o ia e malaga mo na o ni nai aso, aua o le maea ai o le aso lona ono o le savaliga na muta ai ona mafatiaga i lenei lalolagi, ma sa tanumia o ia i autafa o le Vaitafe o Elkhorn.”12
Na ta’ua e Sister Jolene Allphin, o le na tuufaatasia le tala ia Robert Pierce, e uiga ia te ia: “O se mea ofoofogia moni lava ona sa savalia e Robert Pierce le 600 maila i ona tootoo a o lei maliu o ia i faigata o le ala. O le faanaunauga o lona loto ia faapotopoto faatasi ma le Au Paia i Siona, ma ia aua nei avea o ia o se avega mamafa i se tasi o le au malaga. … E lei manao Robert e avea o ia ma faalavelave pe ese se faiga o ia.”13
Sa ou fesili ia te au lava ia i le fesili lenei: Mata aisea na tuu ai e le Atua lenei tagata faatuatua tele e oti i le ala i ni nai aso mulimuli ane, a o lea na laveaiina i se ala faavavega mai luko ma aeto?
O lona oti o se tasi sa sili ona toafimalie. I le ata, na ia fai mai ai, e lata i le faaiuga:
“Na ta’u mai ia te au e faifeautalai, e taua au ma e i ai se aso o le a ou maoae ai! ! …
… Sa ou manao lava i se tino malosi. A o lea, o le a ou maua. A outou taunuu i Siona, mafaufau mai ia te au.”14
A ou mafaufau ia Robert Pierce, ou te manatua upu Paulo i lana tusi i tagata Eperu:
“Na oti i latou nei uma lava o faatuatua, e le’i maua mea na folafolaina, a ua iloa ai e i latou a e mamao, na mautinoa foi, ma latou talia, ma le fiafia, ma latou tautino mai o tagata ese i latou ma aumau i le lalolagi.
“… O i latou o e fai mai upu faapena, ua latou matua faapea mai o loo saili e i latou lo latou lava nuu. …
“A ua naunau i latou lava i le nuu e sili ona lelei, o le faalelagi lea” (Eperu 11:13–14, 16).
I le faaiuga, na iloa e Robert Pierce o lona taunuuga faaiu lava o le malo o le lagi, ae le o le Vanu o Sate Leki.
Ma e faapena uma lava i tatou. O folafolaga a le Alii e faamautinoa ai lo tatou taunuuga faaiu. E eseese le faasologa o le faigamalaga mo i tatou taitoatasi e tusa ma le muai silafia a le Atua. E ono suia o tatou tulaga, e ono tulai mai mea e lei faamoemoeina, e ono tulai mai ni luitau, ae o folafolaga a le Atua ia i tatou, e faamautinoa e ala i lo tatou faatuatua.
Na matagofie le otootoina e Sister Anne C. Pingree o le uiga o le faatuatua i folafolaga a le Atua. Sa amata i lona sii maia o le saunoaga a Elder Bruce R McConkie e faapea:
“‘O le faatuatua i lona foliga atoatoa ma le mama, e manaomia ai se mautinoa e le maluelue ma le . . . talitonuga mautu o le a faafofogaina e le [Atua] a tatou aioiga ma talia a tatou talosaga i Lana lava taimi. O le talitonuina o lena mea, e mafai ai foi e i tatou ona ‘tutu mausali i le faatuatua’ i le asō ma a taeao.”
Ona faaauau lea o le saunoaga a Sister Pingree:
“E le afaina po o fea tatou te nonofo ai ae po o a foi tulaga o o tatou tagata taitoatasi. O lo tatou ola amiotonu ai i aso taitasi, e mafai ona faapupulaina ai se faatuatua ia Iesu Keriso lea e ati le vaai i talaatu o le ulu tiga, lē fiafia, ma folafolaga e le faataunuuina. O se mea e mamalu le i ai o se faatuatua e mafai ai ona tatou naunau atu i lena aso ‘o le a taunuu ai mea uma na folafola mai i le Au Paia’” (“Vaaia o Folafolaga i se Mea Mamao.’”15
Ou uso e ma tuafafine, o tulaga ua i ai nei lo’u olaga ua matuai ese lava mai le mea sa ou fuafuaina ao ou pei o outou. Peitai, ou te le talitonu sa sili atu so’u fiafia. Afai e tuuina mai ia te au, ina ua 20 o’u tausaga, le tala o lo’u olaga e oo mai i le taimi nei, ou te manatu ou te sainia lava e aunoa ma se faatuai i lena taimi!
E Susulu Lo Outou Lumanai e Pei foi o Lo Outou Faatuatua
Ou te fia talanoa atu e uiga ia te au ma Valérie. O le tele ona ou mafaufau loloto i le aluga o o ma’ua olaga, o le tele foi lena o lo’u talitonu o le mea na faia ai le eseesega o le, taimi a o ma talavou sa tutusa a ma’ua vaaiga mamao i le ola e faavavau. Sa ma mananao e amatalia se aiga e faavavau. Sa ma iloaina le mafuaaga na ma i ai i lenei lalolagi, ma o ma’ua faamoemoega e faavavau. Sa ma iloaina e alofa le Atua ia i ma’ua ma sa matua taua i ma’ua i Lana silafaga. Sa i ai lo ma talitonuga atoa o le a Ia tali mai i a ma’ua tatalo i Lana ala ma i le taimi Na te silafia ua lelei. Ou te le iloa pe na ma saunia e talia Lona finagalo i mea uma, aua o se mea lena sa tatau ona ma aoaoina---ma o loo faaauau pea ona aoaoina. Peitai, sa ma mananao e faia le mea sili ma te mafaia e mulimuli ai ia te Ia ma faapaiaina i ma’ua lava mo Ia.
Ou te molimau atu, faatasi ai ma Peresitene Monson, “e susulu lo outou lumanai e faapei o lo outou faatuatua.” E tele atu le faalagolago o lo outou fiafia i mataupu faavae tou te filifilia nai lo tulaga e faavavau o lo outou olaga. Ia faamaoni i nei mataupu faavae. Ua silafia oe e le Atua ma e alofa ia te oe. Afai e te ola e tusa ai ma Lana fuafuaga e faavavau ma afai e te faatuatua i Ana folafolaga, ona susulu lea o lou lumanai!
O i ai ni au miti ma ni sini? Lelei tele! Galue ma lou loto atoa ina ia ausia. Ona tuu atu lea i le Alii o mea e totoe. O le a Ia taitai oe i mea e le mafai ona taitaia e oe lava; O le a Ia faia oe i le mea e te le mafai ona faia e oe lava.
I taimi uma, ia e talia Lona finagalo. Ia e nofo sauni e alu i le mea Na te poloaiina oe e te alu i ai, e fai le mea Na te poloaiina oe e fai. Ia avea oe ma alii po o le tamaitai o loo Ia faafaileleina oe e avea ai.
Ou te tatalo ia e lagonaina le alofa o lo tatou Tama Faalelagi i lou olaga, ia e iloa pe faapefea ona e faatuatuaina oe lava e pei ona Ia faatuatuaina oe. Ou te tatalo ina ia e faamaoni e le aunoa, i taimi uma ma i nofoaga uma. Ou te alofa tele ia te outou ma e loloto lo’u faananau atu ma lo’u faaaloalo i le avea ai o outou ma faataitaiga ma malosiaga i le lalolagi atoa.
Ou te molimau atu o le olaga lenei o se taimi matagofie tele o le faavavau. Ua tatou i ai iinei ma se sini mamalu, ia saunia e fetaiai ma le Atua. O loo soifua Lona Alo o Iesu Keriso, ma o Lana Togiola o se meaalofa e le iu o le alofa lea e tatala ai faitotoa i se fiafia e faavavau. Ua toe i ai nei Le Ekalesia a Iesu Keriso i le lalolagi, ma se perofeta a le Atua o loo taiulu ai. O se matua fiafiaga lava ma se faamanuiaga le avea ma se tasi o lenei Ekalesia. I le suafa o Iesu Keriso, amene.
© 2012 Puletaofia e le Intellectual Reserve, Inc. Ua taofia aia tatau uma. Faamaonia le faa-Peretania: 5/12. Faamaonia le faaliliuga: 5/12. Faaliliuga o le We Are the Architects of Our Own Happiness. Samoan. PD50039056 890
Faaali Mau Faasino
-
1. Tagai Thomas S. Monson, “Maliu Maia i le Konafesi,” Ensign po o le Liahona, Nov. 2012, 4–5.
-
2. Dieter F. Uchtdorf, “E Uiga i Faanoanoaga ma Filifiliga,” Ensign po o le Liahona, Nov. 2012, 23.
-
3. Dieter F. Uchtdorf, “Aua Nei Galo Au,” Ensign po o le Liahona, Nov. 2011, 122–23.
-
4. Tagai Pindar (ca. 522–443 B.C.), Pyth. 2.72.
-
5. L‘âge de raison or With Love … from the Age of Reason, directed by Yann Samuell (France, 2010; USA, 2011), motion picture.
-
6. “Souviens-toi,” Cantiques (1993), no. 179.
-
7. Discourses of Brigham Young, sel. John A. Widtsoe (1954), 269.
-
8. The Lion King, faatonutonu e Rob Minkoff and Roger Allers (1994; Walt Disney Studios Home Entertainment, 2011), DVD.
-
9. Thomas S. Monson, “Ia Outou Lototetele,” Ensign po o leLiahona, Me 2009, 92.
-
10. Winston Churchill, quoted in John Charmley, Churchill: The End of Glory, A Political Biography (1993), 20.
-
11. John William Southwell, quoted in Jolene S. Allphin, Tell My Story, Too, 8th ed. (2012), 287.
-
12. Southwell, in Tell My Story, Too, 287.
-
13. Allphin, Tell My Story, Too, 288.
-
14. 17 Miracles, directed by T. C. Christensen (2011; EXCEL Entertainment and Remember Films, 2011), DVD.
-
15. Anne C. Pingree, “Faataunuuina o Folafolaga Na Iloa Mamao Atu,” Ensign or Liahona, Nov. 2003, 14–15.

robotstxt: allowed

filter: keep


text:
E pei o le afi malosi lea e liua ai le uamea i le sila, e faapena foi i tatou pe a tatou tumau faamaoni i taimi o tofotofoga faigata o lo tatou faatuatua, e faamamaina faaleagaga i tatou ma faamalolosia.
I le sefulu tausaga talu ai a o ma nonofo ai ma lo’u toalua o Kathy i São Paulo, Pasila, sa pulefaamalumalu ai Peresitene David Marriott i le Misiona a Brazil São Paulo Interlagos. Sa latou nonofo latalata mai ia i ma’ua, o ia ma lona faletua, o Neill, ma o la atalii o Will, Wesley, ma Trace. Sa latou tuua lo latou fale, le latou pisinisi, ma le toatele o le latou aiga ae tali atu i se valaau mai le perofeta e auauna atu i se misiona.
Sa valaau mai Peresitene Marriott ia te au i le tasi aoauli. O lo la afafine faapelepele ma amiotonu e 21 tausaga le matua, o Georgia, o se tamaitai sinia i faatinoga o le taina o le vaiolini i le Iunivesite o Initiana, sa taia i se loli a o tietie o ia i lana uila vilivae e agai i le fale ina ua mae’a se sauniga a le Ekalesia. I le lipoti muamua, sa manuia lava ia Georgia. I ni itula mulimuli ane sa vave ona oo i se tulaga leaga.
Sa amata ona anapopogi ma tatalo ia aiga ma uo mo se vavega mo Georgia. Sa lele atu lona tina i le po atoa mai Pasila. I le taunuu ai i Initiana i le aso na sosoo ai sa faafeiloaia o ia e lana fanau matutua, o e na faamalamalama atu ma loimata sa latou i ai ma Georgia i le taimi na maliu ai.
Sa ou matauina le aiga o Marriott i le taimi o lenei aafiaga ma i masina ma tausaga na sosoo ai. Sa latou fetagisi, sa latou tatalo, sa latou talanoa e uiga ia Georgia, sa latou lagonaina le matuitui o le tiga ma le faanoanoa, ae sa lei vaivai lo latou faatuatua. I le sauniga i le taeao nei, sa tatou faalogo ai i se faatuatua talitutusa faapea i olaga o aiga o Bowen ma Wilberger.1
O le meaalofa o le faatuatua o se faaeega paia faaleagaga e le mafaatauina. “O le ola e faavavau foi lenei,” sa tatalo ai Iesu, “ia latou iloa oe le Atua moni e toatasi, atoa ma le ua e auina mai, o Iesu Keriso lea.”2
O lo tatou faatuatua ua taulai atu i le Atua lo tatou Tama ma Lona Alo, o Iesu Keriso, o lo tatou Faaola ma le Togiola. Ua lagolagoina e lo tatou malamalama e faapea ua toefuataiina mai le atoatoaga o le talalelei i le lalolagi; o le Tusi a Mamona o le afioga a le Atua, ma o loo umia e perofeta ma aposetolo o aso nei ia ki o le perisitua. Tatou te faatauaina lo tatou faatuatua, o galuega e faamalolosia ai lo tatou faatuatua, tatalo mo le faatuatua faateleina, ma le faia o mea uma i lo tatou malosi e puipuia ma faasaogalemu ai lo tatou faatuatua.
Sa faailoa mai e le Aposetolo o Peteru se mea na ia ta’ua o se “tofotofo o lo outou faatuatua.”3 Sa ia oo i ai. Manatua le fetalaiga a Iesu:
“Simona, … ua manao tele Satani ia te outou, ia lulu ia te outou pei o le saito:
“A ua ou faatoga mo oe, ina nei mavae lou faatuatua.”4
Sa mulimuli ane uunaia e Peteru isi: “Aua tou te ofo,” sa ia fai mai ai, “i le tofotofoga e pei o le afi, ua oo ia te outou e fai ma tofotofoga ia te outou, peiseai o se mea fou ua oo ia te outou.”5
O nei tofotofoga faigata ua mamanuina e faamalolosia atili ai oe, ae ua i ai le gafatia i ia [tofotofoga] e faaitiitia ai pe faatamaia ai foi lou faalagolago i le Alo o le Atua ma faavaivaia ai lou naunautaiga e tausia au folafolaga ia te Ia. O nei tofotofoga e tele lava ina le mavaaia, lea e faigata ai ona iloaina. E amata i o tatou vaivaiga, o o tatou faaletonu, o mea e maaleale ia i tatou, po o mea na e sili atu ona taua ia i tatou. O se tofotofoga moni e mafai ona puleaina e le tasi e mafai ona avea ma tofototoga faigata mo le isi.
E faapefea ona e tumau ma le “mausali ma le le mafaagaeetia”6 i se taimi o le tofotofoga o le faatuatua? E te faatofu oe lava ia i mea moni o loo fesoasoani e fausia le fatu o lou faatuatua: e te faatinoina le faatuatua ia Keriso, e te tatalo, e te mafaufau loloto i tusitusiga paia, e te salamo, e te tausi i poloaiga, ma e auauna atu i isi.
Pe a tatou fetaiai ma se tofotofoga o le faatuatua—po o le a lava lau mea o fai, e te le laa ese lava mai le Ekalesia! O le faataumamaoina o oe lava ia mai le malo o le Atua i taimi o se tofotofoga o le faatuatua ua tai pei lava o le tuua o le saogalemu o se malutaga malupuipuia o afā ae ua oo mai se asiosio.
Sa faapea mai le Aposetolo o Paulo, “E le toe tagata ese outou, po o e ua aumau, a ua nuu faatasi ma le au paia, o le aiga foi o le Atua.”7 O totonu o le malutaga o le Ekalesia, lea tatou te puipuia ai lo tatou faatuatua. O le feiloai faatasi ma isi e talitonu, tatou te tatalo ai ma saili ai tali i a tatou tatalo; tatou te tapuai e ala i musika, fefaasoaai ai ia molimau e uiga i le Faaola, feauaunaai ai, ma lagona ai le Agaga o le Alii. Tatou te taumamafa i le faamanatuga, maua faamanuiaga o le perisitua, ma auai i le malumalu. Sa tautino mai e le Alii e faapea, “[I] sauniga … , ua faaalia ai le mana o le faaleatua.”8 Pe a e fetaiai ma se tofotofoga o le faatuatua, ia tumau i totonu o le saogalemu ma le puipuiga a le aiga o le Atua. O loo i ai pea se nofoaga mo oe iinei. E leai se tofotofoga e tele atu e le mafai ona tatou faatoilaloina faatasi.9
Sa saunoa mai Peresitene Thomas S. Monson: “Ua faapena foi le [matuai televave] o suiga o amioga mama a tagata. O amioga sa manatu muamua i ai e le talafeagai ma lē mama, i le taimi nei … ua manatu … le toatele o tagata ua taliaina.”10
E toatele ia tagata matutua nofofua i le Ekalesia ua sili atu ma o latou tausaga talavou matutua. E ui e ese mai lo latou olaga o loo i ai i le taimi nei ma se olaga sa faamoemoe i ai, ae o loo latou tausia le tulafono o le legavia.11 E mafai ona avea ma se tofotofoga o lo latou faatuatua. Ou te faailoa atu lo’u faaaloalo tele ma le faamemelo mo nei soo o Keriso.
“Ua poloai mai le Atua o mana paia o le foafoaina … ua na o le va lava o le alii ma le tamaitai ua faaipoipoina faaletulafono, o se tane ma le ava e tatau ona faaaogaina ai.”12 I le Feagaiga Fou na siitia ai e le Faaola le maualuga o le tulaga faatonuina o le amio mama mo Ona soo ina ua Ia tautino mai, “Ai se vaai atu i le fafine ina ia manao i ai, ua uma ona mulilua ma ia i lona loto.”13 Na Ia aoaoina i tatou ina ia le faamasino atu i isi, ae sa Ia le fefe foi e fetalai sa’o mai, “Alu ia,” na Ia fetalai ai, “aua e te toe agasala.”14
E i ai se uo a le matou aiga. Atonu tou te iloaina se tasi e pei o ia, pe atonu foi e te pei o ia. E faamaoni pea, e auauna atu ma le mamalu i le Ekalesia, e faamamaluina faalegaluega, e faapelepele i ai lona aiga, ma e ui lava sa ia faamoemoe mo se faaipoipoga ma se fanau, ae o loo nofotoatasi o ia. “Ua faia la’u faaiuga,” sa ia fai mai ai, “e tuu atu lo’u … faalagolago ia Iesu Keriso. Ou te faatuatua … e leai lava se … faamanuiaga o le a taofia … pe a ou … tumau ma le faamaoni i au feagaiga, e aofia ai le tulafono o le ola mama.”15
O se isi uo sa auauna atu ma le maoae i se misiona, sa sosoo ai ma ni aoaoga faaleatamai moni. Sa ia faamoemoe e fai sona aiga. O lona tofotofoga o le faatuatua: o lagona o le tosina atu i le itupa e tasi. Sa ia tusi mai ia te au talu ai nei: “O loo folafola mai ia te au i lo’u faamanuiaga faapeteriaka o le a fai so’u lava aiga i se aso. Po o … lenei olaga po o le isi olaga, ou te [le] iloa. … [Ae] ou te le manao e faia soo se mea o le a lamatia ai faamanuiaga ua folafola mai e le Atua. … O le ola ai [i le tulafono o le ola mama] o se luitau, ae pe sa tatou lei o mai ea i le lalolagi ina ia fetaiai ma luitau ma ia faaali atu i le Atua lo tatou alofa ma le faaaloalo … e ala i le tausiaina o Ana poloaiga? Ua faamanuiaina au i le ola maloloina, le talalelei, se aiga agaalofa, ma ni uo faamaoni. Ou te faafetai mo le tele o ou faamanuiaga.”16
Ua faitio le lalolagi, e mafai faapefea ona e talosaga mai i ni mea se tele? Ua tali mai le Alii:
“O o outou manatu e le o o’u manatu ia, o o outou ala e le o o’u ala ia. …
“E pei ona sili ona maualuga o le lagi i le lalolagi, ua faapea ona sili ona maualuga o o’u ala i o outou ala, ma o’u manatu e sili i o outou manatu.”17
Sa lagonaina e soo nei e toalua o Keriso ma le faitau sefulu afe o i latou e faapei o i laua le folafolaga a le Faaola: “Ou te tuuina atu ia te outou le manuia; o lo’u manuia ou te avatu ai ia te outou; ou te le avatu ia te outou faapei ona avatu e le lalolagi.”18
O le isi lenei o tofotofoga. O loo i ai pea nisi e mananao e tauleagaina le Ekalesia ma faaumatia le faatuatua. O aso nei o loo latou faaaogaina le Initoneti.
O nisi o faamatalaga e uiga i le Ekalesia, e tusa lava po o le a le talitonuina, e le moni lava. I le 1985 ou te manatua se uo na savali atu i totonu o lou ofisa i lau pisinisi i Florida. Sa ia te ia se tusiga a le mekasini o le Time sa faaulutalaina “Challenging Mormonism’s Roots (Luitauina o le Faavae Faa-Mamona).” Sa talanoa e uiga i se tusi sa maua i se taimi e lei mamao atu, sa manatu na tusia e Matini Harisi, lea sa feteenai ma le tala a Iosefa Samita i le mauaina o papatusi o le Tusi a Mamona.19
Sa fesili mai lau uo pe o le a faaumatia ai le Ekalesia Mamona i lenei faamatalaga fou. Sa ta’ua i le tusiga se alii na faapea mai ua ia tuua le Ekalesia ona o lea pepa o faamatalaga. Mulimuli ane, sa lipotia mai na tuua e isi le Ekalesia.20 Ou te mautinoa o se tofotofoga o lo latou faatuatua.
I ni nai masina mulimuli ane, sa mauaina e tagata tomai faapitoa (ma tautino mai le tagata taufaasese) o lea tusi o se mea taufaasese atoa. Ou te manatua sa ou faamoemoe moni lava mo i latou na tuua le Ekalesia ona o lenei mea taufaasese, o le a toe foi mai.
E toalaiti foi nisi sa fesiligia lo latou faatuatua ina ua latou maua se saunoaga sa faia e se taitai o le Ekalesia i ni tausaga ua mavae lea sa foliga mai e lei ogatusa ma la tatou aoaoga faavae. O loo i ai se mataupu faavae taua o loo puleaina ai le aoaoga faavae o le Ekalesia. O le aoaoga faavae e aoaoina e uso e toa 15 o le Au Peresitene Sili ma le Korama a le Toasefululua. E le o natiaina i se parakalafa faigata o se lauga. O mataupu faavae moni e aoaoina soo e le toatele. O la tatou aoaoga faavae e le faigata ona maua.
O taitai o le Ekalesia e faamaoni ae e le o ni tagata atoatoa. Manatua upu a Moronae: “Aua tou te tauleagaina au ona o ou le atoatoa, po o lo’u tama … ; ae nai lo lena, ia outou avatu le faafetai i le Atua ina ua ia faaalia atu ia te outou o matou le atoatoa, ina ia outou aoao ia sili atu ona outou popoto nai lo i matou.”21
Sa saunoa mai Iosefa Samita, “Ou te lei fai atu lava ia te outou ou te atoatoa—ae e leai se mea sese o i ai i faaaliga.”22 O le vavega o le aao o le Atua i le talafaasolopito ma le taunuuga o Le Ekalesia a Iesu Keriso o le Au Paia o Aso e Gata Ai ua na o le ala lava o sailiga faaleagaga o le a malamalama atoatoa i ai. Sa saunoa mai Peresitene Ezra Taft Benson, “E tatau lava i tagata uma ona iu ina faalagolago i puipui o lo latou faatuatua, ma o iina e tatau ona ia tu ma tali atu ai.”23 Aua ne’i e te’i pe a tupu ia te oe!
I se faauigaga, o le a faigata ia tofotofoga. Atonu o le a i ai le tiga, lē mautonu, ni po e le maua ai se moe, ma ni aluga e susū i loimata. Ae o o tatou tofotofoga e le manaomia ona lamatia ai i tatou faaleagaga. E le manaomia ona tatou o ese ai mai i a tatou feagaiga pe o ese ai mai le aiga o le Atua.
“Ia manatua … o luga lava o le papa o lo tatou Togiola, o le Keriso lea, le Alo o le Atua, e ao ina oulua atinae ai lo outou faavae; ina ia pe a auina mai e le tiapolo ana matagi malolosi, … pe a pesi mai ia te outou ana uatoa uma ma lana afa malosi, o le a leai sona mana i luga o oulua e toso ifo ai oulua i lalo … ona o le papa lea ua oulua atinae ai i luga, … o se faavae lea afai e atiae ai le tagata e le mafai lava ona pauu i latou.”24
E pei o le afi malosi lea e liua ai le uamea i le sila, e faapena foi i tatou pe a tatou tumau faamaoni i taimi o tofotofoga faigata o lo tatou faatuatua, e faamamaina faaleagaga i tatou ma faamalolosia.
Sa faamalamalama mai e Elder D. Todd Christofferson le mea sa ia aoaoina mai i se tofotofoga patino: “E ui sa ou mafatia i lena taimi, ae a ou toe tepa i tua i le taimi nei, ou te faafetai e lei i ai se vaifofo vave i lo’u faafitauli. O le mea moni i le faamalosia o au e liliu atu i le Atua mo se fesoasoani e toetoe lava o aso uma i se vaitau faaumiumi o tausaga, na ou aoao moni ai i le auala e tatalo ma maua ai tali i tatalo ma ou aoao ai i se ala moni lava e maua ai le faatuatua i le Atua. Sa ou iloaina lou Faaola ma lou Tama Faalelagi i se ala ma i se tikeri lea semanu e le mafai ona tupu i se isi ala. … Sa ou aoao e faalagolago i le Alii ma lou loto atoa. Sa ou aoao e savavali faatasi ma Ia i lea aso ma lea aso.”25
Sa faamatalaina e Peteru nei aafiaga e “silisili ona aoga i le auro.”26 Sa faaopoopo mai Moronae e faapea e mulimuli mai se molimau pe a mavae ona “tofotofoina o lo outou faatuatua.”27
Sa ou amata atu i le tala e uiga i le aiga o Marriott. I le vaiaso ua tuanai sa ma faatasi atu ai ma Kathy ma i latou i le tuugamau o Georgia. Ua mavae le sefulu tausaga. Sa talanoa le aiga ma uo e uiga i le alofa ma mea latou te manatuaina ai ia Georgia. Sa i ai ni paluni papae e feula i le kasa e faamanatu ai lona soifuaga. Faatasi ai ma loimata, sa saunoa ma le agamalu le tina o Georgia i le faateleina o le faatuatua ma le malamalama ua ia mauaina, ma sa musumusu mai le tama o Georgia ia te au e uiga i le molimau folafolaina ua oo atu ia te ia.
Faatasi ai ma le faatuatua, e oo mai ai tofotofoga o le faatuatua, e aumai ai le faatuatua faateleina. O le faamautinoaga mafanafana a le Alii i le Perofeta o Iosefa Samita o le folafolaga foi lava lea e tasi Na te faia ia te outou i le tofotofoina o lo outou faatuatua: “Pipiimau … , aua le mata’u … , aua o le a faatasi le Atua ma oe e faavavau ma faavavau lava.”28 Ou te tuu atu ai la’u molimau paia e uiga i nei mea i le suafa o Iesu Keriso, amene.
Faaali Mau Faasino
-
1. Tagai Shayne M. Bowen, “Ou te Ola Au, o le Mea lea e Ola ai Outou,” ma Ann M. Dibb, “Ua Ou Iloa. Ua Ou Ola Ai. Ua Ou Alofa I Ai.” i le sauniga o le taeao o le Aso Toonai o le konafesi aoao ia Oketopa 2012.
-
2. Ioane 17:3.
-
3. 1 Peteru 1:7.
-
4. Luka 22:31–32.
-
5. 1 Peteru 4:12; faaopoopo le faamamafa.
-
6. Alema 1:25.
-
7. Efeso 2:19.
-
-
9. Tagai Mosaea 18:8–10.
-
10. Thomas S. Monson, “Tutu i Nofoaga Paia,” Liahona, Nov. 2011, 82.
-
11. Tagai Ezra Taft Benson, “The Law of Chastity,” New Era, Jan. 1988, 4–7; “The Law of Chastity” in Brigham Young University 1987–88 Speeches (1988), 1–5, speeches.byu.edu; tagai foi Mataupu Faavae o le Talalelei (2009), 224–32.
-
12. “O Le Aiga: O Se Folafolaga i le Lalolagi,” Liahona, Nov. 2010, 129.
-
13. Mataio 5:28.
-
14. Ioane 8:11.
-
15. Personal correspondence, 2012.
-
16. Personal correspondence, 2012.
-
17. Isaia 55:8–9.
-
18. Ioane 14:27.
-
19. Tagai Richard N. Ostling, “Challenging Mormonism’s Roots,” Time, May 20, 1985, 44.
-
20. Tagai Gordon B. Hinckley, “Lord, Increase Our Faith,” Ensign, Nov. 1987, 52.
-
21. Mamona 9:31.
-
22. Aoaoga a Peresitene o le Ekalesia: Iosefa Samita (2007), 522.
-
23. Ezra Taft Benson, “The Book of Mormon Is the Word of God,” Tambuli, May 1988, 6.
-
24. Helamana 5:12.
-
25. D. Todd Christofferson, “Give Us This Day Our Daily Bread” (Church Educational System fireside, Jan. 9, 2011), lds.org/broadcasts.
-
26. 1 Peteru 1:7; tagai foi 1 Peteru 4:13.
-
27. Eteru 12:6.
-
28. Mataupu Faavae ma Feagaiga 122:9; Sa saunoa Peresitene George Q. Cannon: “Po o le a lava le ogaoga o le tofotofoga, po o le a lava le loloto o se tiga, po o le a lava le tetele o mafatiaga, e le mafai lava ona tuulafoaiina i tatou e le [Atua]. Na te lei tuulafoaiina lava i tatou ma o le a Ia le tuulafoaiina lava i tatou. E le mafai ona Ia faia. E le o Sona uiga lena. O Ia o se tagata e le fesuisuiai; e tutusa lava o ananafi, o le aso, ma o le a tutusa lava Ia e oo i faavavau o le a oo mai. Ua tatou mauaina lena Atua. Ua avea o Ia ma a tatou uo, e ala i lo tatou usiusitai i Lana talalelei; ma o le a Ia tu e lagolago i tatou. Atonu tatou te oo atu i le ogaumu aasa; atonu tatou te asaina ni vai loloto; ae o le a tatou le vaivai pe lofituina. E tatau ona tatou manuae mai nei tofotofoga uma ma faigata ua avea ma ni tagata lelei atu ma mama atu, pe afai tatou te faalagolago i lo tatou Atua ma tausi i Ana poloaiga” (“Remarks,” Deseret Evening News, Mar. 7, 1891, 4); tagai foi Jeffrey R. Holland, “Come unto Me,” Ensign, Apr. 1998, 16–23.


text:
TOE SAUNIGA ALII NA MALIU LUGA VAA FAGOTA
O le vaiaso nei na faataunuuina ai toe sauniga o le alii o Manolito "Amang" Calvez, lea na maliu mai i luga o se vaa fagota ao faatino ai ona tiute o se alii fagota, ma o le toatele o lona aiga ma uo na lolofi atu e molimauina lea faamoemoe taua o lona soifuaga.
O le sauniga na faia lea i le malumalu o le ekalesia Katolika i Fagaalu, ao lumanai ai le momoliina atu o lona tino maliu i lona atunuu i Filipaina, lea ua faamoemoe e lagomau ai.
O molimau i lona olaga mai lona aiga na taua ai, o ia o se alii tauagafau ona uiga, e fiafia ma loto alofa, e galue faamaoni ma galue malosi, o ia foi o se tasi e loto aiga ma faauo i soo se tasi.
Fai mai foi molimau a lona aiga, o le galuega a lenei alii i luga o le vaa fagota na mafua ai ona ia aumaia lona aiga ma nisi e fesootai i ai i Amerika Samoa ma latou nonofo mau ai.
O le vaa fagota o le MV Carol Linda lea na galue ai lenei alii, na tulai mai ai se faalavelave in a ua manu'a o ia ma i'u ina maliu ai i le aso 9 Me 2012. Fai mai se ripoti, e toalua e toalua ni alii na manunu'a i le faalavelave lenei, ina ua gau le la o le vaa o loo pipii i ai le boom, ma pau mai i lalo ma lavevea ai i latou e aofia ai ma Monalito.
O molimau mai lona aiga sa latou faamatala ai uiga o lenei alii ma le taimi na o latou maua ai le tala.
E le i fa’afiti lea molimau i le si’itaga ua sola Monalito, ae ua mae’a fa’aea ai e ia si ona aiga i Filipaina, ae maise o le tina ma le fanau ua tu’ua ae malaga e malolo. Ona o lo’o i ai pepa nofo mau o le faletua o Amang i le tulaga o lo’o tatali lana fonotaga i le Komiti Fa’afoe mo Femalaga’iga, o lea ua tu’ua vave ai e le tina ma le fanau le tatou nei malo, ae o atu i Filipaina i le ala umi, e uia ai Samoa, Niu Sila ma Ausetalia, ona fa’ato’a malaga ai lea i Filipaina. Ae o lona tino maliu, ua malaga ese atu lea ma le va’alele a le Hawaiian Air i le po o le aso Tofi, ma o lo’o malaga ai le uso matua o Monalito fa’atasi ma isi sui o si ona aiga, e latou te uia lea ala i le ea e to’ai taunu’u ai i Filipaina mo lona toe sauniga i lona aiga ma falelauasi ai.
Sa tautuaina e le TLYuen Funeral Homes lona sa, ma sa saunia fo’i se upu fa’amalosi’au e le susuga Patele ma le Aufaigaluega Katoliko i Faga’alu Rev. Malaki Timu.
I le molimau a Patele sa ia fa’ailoa ai, “Masalo o a’u lava le tagata na muamua i luga o le va’a I’a a le Carol Linda i le taimi na taula mai ai, ae ua iloa patino e le Malo o lo’o aumaia ai le tino maliu o Monalito ma se tasi o le auva’a o lo’o manu’a tigaina ai.”
“Ua mafua lea tulaga, ona o le talosaga a le ali’i Kapeteni, a’o faia lava se isi gaoioiga o su’esu’ega ma mea uma e faia e OSHA, Leoleo ma le USCoast Guard, fa’amolemole e fia faia se lotu o le sui ua fa’ia i le vasa a’o faia ona tiute e tusa ai o taleni sa fa’ao’aina o ia e lona Atua.”
“O le afuaga lea, ona o Monalito Amang, e iloga i le latou auva’a ma le Kapeteni, e fiafia tele e faia ana tatalo, ma e agamalu, e le fa’atupu vevesi, ae galue malosi tele. Na ou va’aia le fa’aletonu, ma ua va’aia ai, o le alofa o le Atua ua amia ai na’o le tasi le ola i lenei fa’alavelave, sa tatau ona to’atele atu nisi e a’afia ma amia o latou ola i le fa’alavelave. Peita’i, na fa’ailoa mai, e to’a 12 i latou o e mananau’a ai i lea mea na tupu, ae le o ni manu’anu’a e o ai i le falema’i pe ono lamatia ai o latou soifua, ua na’o na mitimiti o latou lavevea.”
“I lea taimi na ou va’aia ai nei fa’aletonu, sa tau i lo’u mafaufau le fa’aupuga a le Pelofeta o Paulo na ia fa’apea ai, “O le fa’atuatua tatou te savavali ai, ae le o le tino mai o mea.” O lenei fo’i nu’u tatou te i ai, e le o lo tatou nofoga tumau lea, peita’i ua i le lagi lo tatou nu’u moni, e tatou te le toe popole ai, tausaili se manuia, pe toe tiga ai ma fa’anoanoa!”
“Fa’afetai i le Atua mo le taimi na atofaina mo Monalito Amang e mafuta ai ma i tatou uma o lona aiga Kerisiano ma lona aiga fa’aletino i lalo nei, ae ua ia saunia lona aiga, mo mafutaga tumau i le ola e fa’avavau pe afai tatou te tausi pea i ana poloa’iga, ma tausisi i mea lelei!”


text:
Mataupu o Loo i Lomiga
ALA MAI! NU. 2 2017
UA FESILI MAI TALAVOU
E Faapefea Ona Ou Feagai ma Tulaga e Mafatia Ai?
TALIINA O FESILI FAALE-TUSI PAIA
Pe e Iai ni Temoni?
LE OLOMATAMATA NU. 2 2017
TALIINA O FESILI FAALE-TUSI PAIA
E Faapefea i le Taulaga a Iesu Ona Avea o se “Togiola mo Tagata e Toʻatele”?
ALA MAI! NU. 1 2017
UA FESILI MAI TALAVOU
E Faapefea Ona Ou Feagai ma Popolega?
FESILI E MASANI ONA LĀGĀ
Pe e Saunia e Molimau a Ieova Fesoasoani Laveaʻi i Taimi o Mala Faalenatura?
LE OLOMATAMATA NU. 1 2017
ALA MAI! NU. 6 2016
AVEA OE MA UŌ A IEOVA
Lesona 8: Ia Teu Faamanaia ma Mamā
TALIINA O FESILI FAALE-TUSI PAIA


text:
$10,000 fai meaalofa ai Amerika Samoa ia Samoa
O se tanoa ma se tupe e $10,000 na fai meaalofa atu ai le teritori o Amerika Samoa ia Samoa, i le faamanatuina o le 50 tausaga o lana Iupeli Auro i le vaiaso na te’a nei, ma na saunoa le kovana sili o le atunuu ia Togiola Tulafono, o le tanoa lenei sa fau faapitoa ina ia faailoa atu ai le sootaga o Samoanalua i le lumana’i.
O lenei tanoa tele sa fausia mai i se laau na saili mai i le vaomatua o le afioaga o Vatia, lea fo’i na molimauina e le atunuu i luga o le televise ina ua tauaao atu e fai ma meaalofa a Amerika Samoa mo Samoa i Sisifo.
Saunoa Togiola e faapea, na mafua ona manatu e fausia se tanoa tele e fai meaalofa atu ai ia Samoa, ina ia mafai ai pea ona faataua tulaga faaleaganuu i le va nonofo o Samoanalua.
“O le uiga o le tanoa lea sa tuuina atu, e ui ou te taofi e le mafai ona toe tuu faatasi Samoa i sona malo e tasi, ma, atonu e i ai ni aso e alu alu o le a taofi eseese taitai o le atunu i tupulaga o i lumanai, a ia silafia e Samoa, o le tanoa lea tatou te alofi ma fesilafa’i ai, ia aua lava nei motu le tanoa, o lo ta sootaga faa Samoa lena na faavae mai ai Samoa,” o le saunoaga lea a le afioga i le matua ia Togiola.
O loo ta faa taamilo i le tino o le tanoa le ata o le 50 tausaga o le malo sa’oloto o Samoa, faatasi ai ma le ata o lana tagavai o loo ta faataamilo i lona tino.
Fai mai le alii kovana i lana saunoaga, na ootia lona loto i le autu o le malelega a le Ao o le malo o Samoa ia Tui Atua Tupua Tamasese Efi, ina ua ia saunoa e faapea, “O Samoa e le o se malo, o le uso ma le aiga,” ma ua o tutusa ai le autu o le lauga o le fu’a ma le faamoemoe e pei ona momoli atu e Amerika Samoa i lana meaalofa mo Samoa, ina ia faatumauina pea le va faaleaganuu sa soifua mai ai Samoa i aso ua mavae, e ui o lea ua eseese faigamalo ae o Samoa lava ia o le aiga e tasi.
Na faaaoga e le alii kovana lana polokalame i le faaiuga o le vaiaso na te’a nei e faaleo mai ai le agaga faafetai o le malo, i afioaga ma au taaalo na fai mai sui o le atunuu i le faamanatuina o le fu’a a Samoa, ona o tapenaga lelei ma le matagofie sa latou alo atu i ai.
E le gata o le afioaga i Aasu lea na taitai atu e le afioga i le alii Senatoa ia Lualemana Faoa, ae faapea foi i le itumalo o Alataua i Sisifo lea na taitaia atu e le afioga i le Fofoga Fetalai o le Maota o Sui, le tofa Savali Talavou Ale.
“Faafetai i lo outou agalelei ma le lagolagoina o le faatalauula mai o le malo o Samoa, mo so tatou sao i le faamanatuina o lona aso fiafia, faafetai le tapena faafetai foi le faaeaea malo,” o le saunoaga lea a le alii kovana.
Na molimauina uma e le atunuu i luga o le tautua a le alaata o le TV3 mai Samoa tulaga mataina ma le matagofie sa i ai faafiafiaga a Alataua, Aasu faapea ai ma Vailoa-tai i taimi o a latou faafiafiaga, e oo lava foi i le au kirikiti a le afioaga o Vatia lea na sola mai ma le talita o le siamupini ina ua faiaina ai au mai Upou, Savaii ma Niu Sila.
Na faaiu le malaga a le alii kovana ma lana masiofo i Samoa ina ua laua tuu faatasia ma le Sui Amapasa o Amerika Samoa se aiga fiafia, ma valaaulia ai taitai o le malo o Samoa faapea ai ma taitai o isi atumotu e oo atu i le taimi lea e le’i toe fo’i atu, mo se avanoa latou te mafuta faatasi ai, ma momoli atu ai le agaga faafetai o le Ao o le malo o Samoa ma le alii palemia ia Tuilaepa Sailele Malielegaoi, e tusa ai o faaaloaloga uma sa faia mo le faamanatuina o le fu’a.
Saunoa Togiola, e ui lava foi sa faalogoina le muimui o nisi o le atunuu ona o tapenaga sa faia mo Samoa, ae o le a faagalo le muimui ae saili pea i luma se ai mo le atunuu.


text:
MISAALEFUA: Amerika Samoa, ua ea le pologa o Manu’a
Na tau fai pati pati le to’atele o le aofia ina ua taua e le afioga i le ali’i Senatoa mai Manu’a #2 ia Misaalefua J. Hudson i lana saunoaga fa’afetai i le Kovana ma le faigamalo, i le taimi na fa’apaiaina ai le va’a fou a le malo e tautua ai le itumalo o Manu’a, le tali o le Atua i talosaga a Manu’a ua tele tausaga o tagisa ai, mo se taimi e maua ai se va’a fou e fa’aleleia ai tulaga tau femalagaaiga i le itumalo.
“Amerika Samoa, ua ea le pologa o Manu’a ua tele tausaga o pagatia mai ai, ua lagomau mai Tiasa le to’atele o Tuaa sa o latou asaina mai le gasu o lenei fa’amoemoe, ona o le naunau ina ia vave mai se aso e maua ai se va’a lelei e tautua ai femalagaaiga mo le itumalo, a o lenei ua tali fa’aaliali le Atua e ala i le faigamalo a Lolo ma Lemanu, fa’apea ai le lagolagosua a le Ofisa o le Initeria, le Fono Faitulafono ma le Vaega o Fa’amasinoga”, o le saunoaga lea a Misaalefua, ao alala ai i ona tafatafa le tofa i le Tootoo ia Malemo Tausaga, o ia lea sa avea ma Fofoga o le aso.
E ui o le aso Lulu o le vaiaso na te’a nei na taunu’u aloaia mai ai le va’a fou i laufanua o Amerika Samoa, le MV Manu’atele, peita’i o le taeao ananafi na fa’atoa fa’ataunu’uina ai le sauniga e fa’apaia aloaia ai le va’a, lea na auai uma ai ta’ita’i o le Tafatolu o le Faigamalo a Amerika Samoa, fa’apea ai sui o le Fono Faitulafono i ona maota e lua, aemaise ai ni isi o sui o le Kapeneta filifilia a le kovana, ma le mamalu o le atunu’u na maua le avanoa e molimauina lenei sauniga taua.
O le susuga i le ali’i faifeau o le Ekalesia EFKAS i Utulei ia Rev. Elder Ioane Evagelia na ta’ita’ia le sauniga lotu e fa’apaiaina ai le Sa o le malo, ma viiga o le Atua na lagiina lea e le aufaipese a le Ekalesia EFKAS mai Vatia.
O saunoaga fa’apitoa o le polokalame na saunia e le afioga i le Peresetene o le Senate, le Tama’ita’i o le Ao ia Gaoteote Palaie Tofau, o le Failautusi o le Ofisa o Mataupu Tau Samoa, le afioga i le Maoputasi ia Mauga Tasi Asuega, Misaalefua ma le afioga i le ali’i kovana ia Lolo Matalasi Moliga.
Na taua e Gaoteote i lana saunoaga lona agaga fa’afetai i le faigamalo, ina ua mafai ona maua se va’a fou e tautua ai le itumalo o Manu’a, ona o le isi lea mataupu e finauina soo pea e sui o Manu’a i le Fono Faitulafono, “o le leaga o auala o femalagaaiga i le itumalo”.
“E lelei Tutuila e na o le oso lava i le ta’avale ma alu i le fale, ae o Manu’a, e tau su’e le va’a e malaga ai i le itumalo, o lea la ua manaia le fou o le va’a mo Manu’a, atonu o le a amata ai loa ona toe mafaufau o tagata Manu’a o loo nonofo solo i Tutuila ina ia amata nei loa ona mafaufau e toe fo’i e tautua aiga ma le itumalo, poo le o fo’i i i le va’a e aso Sa i Manu’a, ona toe usu mai ai lea i galuega i le aso Gafua”, o le saunoaga fa’aataata lafoga lea a le ali’i peresetene na tali e ai le aofia.
Sa ia manatu fo’i e fa’asa’o le manatu lea ua to’atele tagata Manu’a alalaga i ai, fai mai “e le o se va’a o le malo, o le va’a e pule ai lava Manu’a”.
“O le fautuaga, tausi fa’alelei le va’a ma fai ia umi ona aoga”, o le saunoaga lea a Gaoteote.
Na taua e Misaalefua le maligi o ona loimata i le taimi na aga’i malie mai ai le va’a i totonu o le ‘ava i le vaiaso na te’a nei, ma ua le mafai ai ona tatali ona lagona fiafia ma le fa’afetai i le Atua, ina ua tali i talosaga a Manu’a.
“Soo se Tama o Samoa e lagona le fiafia ina ua ea le pologa, e le mafai ona gagana ae fa’aalia e loimata o le fiafia”, o le saunoaga lea Misaalefua.
Na taua e le ali’i kovana le faigata o le olaga sa soifua ai Manu’a i le tele o tausaga ua mavae, a o lea ua amata ona maua auala e foia ai.
“O aso ua mavae afai e fia utu se ta’avale, e avatu le kalone kesi i Tutuila ona alu ane lea o le ave ta’avale Manu’a ma le faga’au e mimiti ai le kesi i totonu o lana ta’avale, peita’i o le taimi nei ua i ai le pamu kesi e utu ai ta’avale, o lea fo’i ua i ai le va’a fou e tautua ai le itumalo o Manu’a, ma o loo fa’asolosolo malie pea atina’e mo le itumalo”, o le saunoaga lea a Lolo.
O le mae’a ai o saunoaga fa’apitoa o le aso, na sosoo ai loa lea ma le fa’apaiaina o le tino atoa o le Sa o le malo, e le afioga Mosiniolo ia Fr. Ioane Etuale, o ia fo’i lea o le Sui Epikopo o le Puleaga Samoa Pago Pago, a le Ekalesia Katoliko i Amerika Samoa.
O le faletua o le afioga i le ali’i kovana, Cynthia Moliga, fa’apea ai ma le faletua o le afioga i le Fa’amasino Sili, Gail Kruse na ootiina le lipine, o i laua fo’i ia na tata’eina le niu mo le fa’atinoina o le sauniga o le fa’apaiaina o le Sa o le malo i tu ma aga fa’a Samoa, e aofia ai le sasa’a lea o le sua niu i le tino o le va’a.
O le mae’a ai o le sauniga o le fa’apaiaina o le va’a na fa’ataunu’uina ai loa ma le asiasiaga masani a ta’ita’i o le malo i totonu o le va’a, ma fa’ai’u ai loa i se taumafataga sa saunia e le Fono Faitulafono.


text:
Tala mai le Fono Faitulafono
PASIA I’UGAFONO E FAAMAISE AI MO REV. UINIFARETI SOTOA
Ua pasia e le Fono Faitulafono, i le aso ananafi, se iugafono malilie faatasi a le maota o sui, e momoli atu ai le agaga o le faamaisega i le aiga Sa Sotoa, ona o le tuua ai o le malo e le alii faifeau ia Rev. Uinifareti Rapi Sotoa, ma aloaia ai lana tautua mo le malo, o lona aiga, ekalesia ma le atunuu atoa.
Ua maea ona tauaao lenei i’ugafono i le taimi na faia ai toe sauniga o le susuga i le fa’afeagaiga i le vaiaso ua mavae.
E pei ona masani ai le Fono Faitulafono, soo se tasi lava e tautua matavela i le malo ma le atunuu tainane ai ekalesia, e tuuina tau ai lava iugafono e aloaia ai lana tautua, ma faaaloalogia ai e tupulaga fai mai.
I se vaega o le tino o lenei iugafono o loo taua ai e faapea, o Rev. Uinifareti na soifua mai i le aso 12 Setema 1937 i lona tama o Sotoa mai Ta’u Manua ma lona tina o Faataualofa Soi Lalauega o Satalo Falealii i Samoa. O le aso 8 Iuni na valaauina ai o ia e le Atua ina ia faamalolo ana galuega.
E tele ni agavaa sa mafai ona ausia e lenei auauna, ma faatinoina ai lana tautua i le atunuu, ekalesia ma lona aiga. O se tasi o galuega e manatuaina ai o ia, o lona tusiaina lea o le ata o le Aeto o loo i luga o le tagata o le malo o Amerika Samoa.
O nisi o taleni e lauiloa ai lenei auauna e aofia ai lona silafia o le tautala i gagana Asia e lua, o ia foi o se tagata e lelei lana kuka faapea ai ma le tomai faa foma’i.
MAITAUINA GALUEGA MO LE TOE FONOFONO OMOOMO AUALA
Ua maitauina i le itu i sasa’e o le atunuu i le taeao ananafi, le amata galulue lea o tagata faigaluega a le Matagaluega o Galuega, i le faatutumuina lea o omoomo o le auala i uta pefu.
Na taua e Senatoa Fuata Dr. I’atala i luma o le maota, atonu o se tala fiafia lea mo le atunuu i le taimi nei, peitai o le a toe liua e avea ma tala faanoanoa pe a oo i le taimi e toe malolosi mai ai timuga, aua o le a toe tafea ese le pefu na faatumu ai le omo ae toe foi lava i le tulaga leaga sa i ai.
Na faafetaia e Senatoa Malepeai Setu galuega ua faia mo le toe faaleleia o le auala, peitai i lana talosaga, e lelei pe a amata muamua mai i le auala o loo agai atu i le malae vaalele i Tafuna, ona o iina e muamua taunuu mai i ai tagata mai fafo pe afai e ulufale mai i le atunuu.
E le gata i omoomo o le auala o loo faasea i ai le atunuu, ae oo lava foi i moli o le auala ua maitauina foi le tele o moli ua le o toe ola pe a oo i le po.
O le aso Faraile i le 9:30 i le taeao ua faatulaga e faia ai le iloiloga a le komiti o le Faagaioiga o le malo ma le faatonu o le Ofisa o Galuega, mo le fesiligiaina o nisi fuafuaga a le matagaluega e faaleleia atili ai auala ma moli e pei ona tele i ai faasea a le atunuu.
O le iloiloga o le a taitaia lea e le afioga i le alii Senatoa ia Velega Savali Jr, atoa ai ma lana komiti fou e pei ona tofia e le peresetene i le vaiaso nei.
TALOSAGA FUATA MO SE SUAVAI AOGA AUNU’U
Na talosagaina e le Senatoa mai Aunuu ia Fuata Dr. I’atala le komiti o Aoga a le maota maualuga i le taeao ananafi, mo se avanoa e mafai ai ona fausia se tane vai mo le aoga i Aunuu, ona o le faafitauli o loo maitauina le feagai pea ma le aoga, i le leai lea o suavai taumafa e maua pe afai e leaga le tau ma leai ni vaa e feoa’i.
Saunoa I’atala, o le suavai o loo feinu ai tamaiti aoga i Aunuu e la’u atu i Auasi, ae a oo ina leaga le tau ma taofia feoaiga a va’a, ona leai foi lea o se sapalai o le suavai e oo atu i le aoga, ma faapena ai loa ona tulai mai le faafitauli i le manaomia lea o se suavai.
Na avea le talosaga a le alii Senatoa ma itu na faatulaga ai loa e le afioga i le alii Senatoa ia Velega Savali Jr le iloiloga a le Komiti o le Faagaioiga o le malo lea o loo ia taitaifono ai, sei fesiligia ai le Ofisa o Aoga e uiga i lenei mataupu.
O le itula e 10:30 i le taeao o le aso Faraile nei ua faatulaga e faia ai le iloiloga a le komiti a le Senate, ma sui o le Matagaluega o Aoga a le malo, mo le fesiligiaina o le mataupu e pei ona tulai mai i Aunuu, atoa ai ma le talanoaina o se auala e foia ai lea faafitauli.


text:
LESONA 3
Na Faapefea Ona Toe Faafoʻisia Aʻoaʻoga Moni o le Tusi Paia?
Na valoia mai i le Tusi Paia pe a mavae le maliu o Iesu, o le a ō mai aʻoaʻo pepelo mai uluaʻi Kerisiano ma faauiga sesē aʻoaʻoga moni o le Tusi Paia. (Galuega 20:29, 30) Ma o le mea tonu lava lenā na tupu. Ua latou faafilogia aʻoaʻoga a Iesu ma manatu o lotu faapaupau, ma na iʻu ina mapuna aʻe ai Kerisiano taufaasesē. (2 Timoteo 4:3, 4) E faapefea ona matou mautinoa o loo iā i matou le malamalamaga saʻo i mea moni o loo aʻoaʻoina i le Tusi Paia i aso nei?
Ua oo i le taimi a Ieova e faailoa ai le upu moni. Na ia valoia, ʻi le taimi o le iʻuga, o le a faatuputeleina ai le poto saʻo.’ (Tanielu 12:4) I le tausaga e 1870, na mātaulia ai e se vaega toʻaitiiti o tagata o loo saʻili i le upu moni, le anoanoaʻi o aʻoaʻoga a lotu e lē faale-Tusi Paia. O lea, na amata ai ona latou saʻilia se malamalamaga e uiga i uluaʻi aʻoaʻoga o le Tusi Paia, ma na faamanuia e Ieova i latou i le malamalama faaleagaga.
Na suʻesuʻe māeʻaeʻa e tane faamaoni le Tusi Paia. O na Tagata Aʻoga faamaoni o le Tusi Paia, o ē na muamua iā i matou, na latou amataina se auala fou o le faia o suʻesuʻega, lea o loo matou faaaogāina pea e oo mai i aso nei. Na latou talanoaina faasolosolo mataupu o le Tusi Paia. Afai na latou maua se vaega o le Tusi Paia e faigatā ona malamalama i ai, ona latou saʻili lea o isi fuaiupu e faamatala mai ai. Pe a latou iloa ua fetaui lelei lenā manatu ma le isi vaega o le Tusi Paia, ona latou tusia lea i lalo. E ala i le tuu atu e faamatala mai e le Tusi Paia lava ia, na latou toe faafoʻi ai le upu moni e uiga i le suafa o le Atua ma le Malo, lona finagalo mo le fanau a tagata ma le lalolagi, le tulaga o ē ua maliliu, ma le faamoemoe o le toetū. O a latou saʻiliʻiliga ua faasaʻoloto mai ai i latou i le tele o talitonuga ma faiga taufaasesē.
E oo ane i le 1879, ua manatu Tagata Aʻoga o le Tusi Paia ua oo i le taimi e faalauiloa ai i le lalolagi aoao le upu moni. O lea, mai i lenā tausaga, na amata ai loa ona lolomiina le mekasini o loo matou faasalalauina atu i aso nei, Le Olomatamata Faasilasilaina le Malo o Ieova. I le taimi nei, ua matou faailoa atu aʻoaʻoga moni o le Tusi Paia i tagata mai i atunuu e 240 i le silia ma le 750 gagana. E leʻi iai lava se taimi muamua na matuā faatupulaʻia ai le poto saʻo!
Ina ua mavae le maliu o Keriso, o le ā na tupu i le upu moni o le Tusi Paia?
O le ā na mafai ai ona matou toe faafoʻisia mai le upu moni mai i le Afioga a le Atua?


text:
Mataupu 18
Ua talai atu faalilolilo Alema—Ua faatu mai e ia le feagaiga o le papatisoga ma faia papatisoga i vai o Mamona—Ua faatulaga e ia le Ekalesia a Keriso ma faauu faitaulaga—Ua latou tausi i latou lava ma aoao le nuu—Ua sosola Alema ma ona tagata i le vao mai le Tupu o Noa. E tusa o le 147–145 T.L.M.
1 Ma o lenei, sa oo ina asalamo Alema, o lē na sola mai auauna a le tupu o Noa, i ana agasala ma ana amioletonu, ma sa alu atu faalilolilo o ia i totonu o le nuu, ma amata ona ia aoao atu upu a Apinati—
2 Ioe, e uiga i mea o le a oo mai, ma e uiga foi i le toetutu mai o e ua oti, ma le atogiolaina o tagata, lea o le a faataunuuina e ala i le emana, ma mafatiaga, ma le maliu o Keriso, ma lona toetu mai ma lona afio ae i le lagi.
3 Ma o le toatele o e sa fia faalogo i ana upu sa aoaoina e ia. Ma sa ia aoaoina i latou faalilolilo, ina ia le iloa e le tupu. Ma e toatele sa talitonu i ana upu.
4 Ma sa oo o le toatele o i latou o e sa talitonu ia te ia sa o atu i se anofoaga sa taʼua o Mamona, o se igoa na faaigoa ai e le tupu, ma sa i tuaoi o le laueleele sa i ai vaitaimi po o tau sa mau ai le tele o manu ʼaivao.
5 O lenei, sa i ai i Mamona se puna o vai manino, ma o iina sa alu atu i ai Alema, ona sa i ai i iina lata ane i le vai se vaovao o laau laiti, sa faalafi ai e ia o ia lava i le ao mai sailiga a le tupu.
6 Ma sa oo ina o atu iina le toatele o i latou sa talitonu ia te ia e faalogologo i ana upu.
7 Ma sa oo ina ua mavae ni aso e tele sa toatele se vaega o tagata sa faapotopoto atu i le nofoaga lea o Mamona, e faalogologo i upu a Alema. Ioe, sa faapotopoto faatasi i latou uma o e na talitonu i ana upu, e faalogologo ia te ia. Ma sa ia aaoaoina i latou, ma talai atu ia te i latou le salamo, ma le togiola, ma le faatuatua i le Alii.
8 Ma sa oo ina fai atu o ia ia te i latou: Faauta, o vai nei o Mamona (ona sa faapea ona taʼua o ia vai) ma o lenei, ona ua outou amananao e o mai i le elafu a le Atua, ma taʼua o ona tagata, ma outou iloto e tauave avega a le tasi, ina ia māmā;
9 Ioe, ma outou loto e faanoanoa faatasi ma e e faanoanoa; ioe, ma faamafanafana atu ia te i latou o e e manaomia le faamafanafanaga, ma tutu o ni amolimau a le Atua i taimi uma ma i mea uma, ma i nofoaga uma atonu tou te i ai, seia oo lava i le oti, ina ia mafai ona togiolaina outou e le Atua, ma faitauina faatasi ma i latou o le euluaʼi toetutu, ina ia mafai ona outou maua le iola e faavavau—
10 O lenei ou te fai atu ia te outou, afai o le manao lea o o outou loto, se a se mea tou te tetee ai i le apapatisoina i le suafa o le Alii, o se molimau i ona luma ua outou ulu atu i se efeagaiga faatasi ma ia, o le a outou auauna atu ia te ia ma tausi ana poloaiga, ina ia mafai ona liligi atili tele mai e ia lona agaga i luga o outou?
11 Ma o lenei ina ua faalogo mai tagata i nei upu, sa pati o latou lima i le olioli, ma alalaga mai: O le manao lea o o matou loto.
12 Ma o lenei sa oo ina ave e Alema o Helama, o ia lea o se tasi o tagata muamua, ma ua alu atu ma ua tu i totonu o le vai, ma alaga, ua fai mai: Le Alii e, liligi mai lou Agaga i luga o lau auauna, ina ia mafai ona faia e ia lenei galuega ma le paia o le loto.
13 Ma ina ua uma ona fai atu e ia o nei upu, sa oo mai i luga o ia le aAgaga o le Alii, ma sa fai atu o ia: Helama e, ona ua tuuina mai ia te aʼu le epule mai le Atua Malosi Aoao, ou te ipapatiso atu ia te oe o se molimau ua e ulu atu i se feagaiga e auauna atu ia te ia seia oo ina e oti e tusa ai ma le tino faaletino; ma ia liligi mai le Agaga o le Alii i ou luga; ma ia tuuina mai e ia ia te oe le ola e faavavau, e ala i le otogiola a Keriso, o lē na saunia e ia mai le ufaavaega o le lalolagi.
14 Ma ina ua uma ona fai atu e Alema o nei upu, sa atatanumia uma Alema ma Helama i le vai; ma sa laua tutu aʼe ma o mai i fafo o le vai ma le olioli, ua tutumu i le Agaga.
15 Ma sa toe ave e Alema se tasi tagata, ma toe alu atu faalua i totonu o le vai, ma papatiso ia te ia e pei o lē na muamua, ae sa lē toe tanumiaina e ia o ia lava i le vai.
16 Ma o le ala lenei sa papatiso ai e ia i latou uma taitoatasi o e na o atu i le nofoaga o Mamona; ma o lo latou aofai pe tusa ma le lua selau ma le fa agaga; ioe, ma sa apapatisoina i latou i vai o Mamona, ma sa faatumuina i latou i le ealofa tunoa o le Atua.
17 Ma sa taʼua i latou o le ekalesia a le Atua, po o le aekalesia a Keriso, mai le taimi lena i luma. Ma sa oo ina o soo se tasi sa papatisoina i le mana ma le pule a le Atua sa faaopoopo i lana ekalesia.
18 Ma sa oo ina faauu e Alema ia faitaulaga, ona sa ia te ia le apule mai le Atua; sa faauu e ia faitaulaga e taitoatasi i le taitoalimagafulu o i latou, e talai atu ia te i latou, ma eaoao i latou e uiga i mea e faatatau i le malo o le Atua.
19 Ma sa ia poloaiina i latou ia latou lē aoao atu se mea, vagana ai mea na ia aoao atu, ma mea na fetalai mai i fofoga o perofeta paia.
20 Ioe, sa ia poloaiina lava i latou ia latou lē aaoao atu se mea, vagana ai le salamo ma le faatuatua i le Alii, o lē ua togiolaina lona nuu.
21 Ma sa ia poloaiina i latou ia lē tatau ona i ai se afinau o le tasi ma le isi, ae e tatau ona latou tagai i luma ma le emata e tasi, i le faatuatua e tasi ma le papatisoga e tasi, ua fili faatasi o latou loto i le ilotogatasi ma le alofa o le tasi i le isi.
22 Ma sa faapea ona ia poloaiina o i latou e talai atu. Ma sa faapea ona avea ai i latou ma afanau a le Atua.
23 Ma sa ia poloaiina i latou ia latou tausi le aaso sapati, ma tausi lona paia, ma ia latou avatu foi i aso uma le faafetai i le Alii lo latou Atua.
24 Ma sa ia poloaiina foi i latou e tatau i faitaulaga o e na ia faauuina ona agalulue i o latou lava lima mo lo latou lava tausiga.
25 Ma sa i ai se aso e tasi i vaiaso taitasi sa tuu ese faapitoa latou te potopoto faatasi ai e aoao tagata, ma atapuai atu i le Alii lo latou Atua, o lenei foi, i soo se taimi latou te mafai ai, ona latou faapotopoto faatasi i latou lava.
26 Ma o faitaulaga, ia aua neʼi faalagolago i le nuu mo le tausiga o i latou; ae ia latou maua le aalofa tunoa o le Atua mo a latou galuega, ina ia mafai ona latou tutupu malolosi i le Agaga, i lo latou maua o le emalamalama o le Atua, ina ia mafai ona latou aoao atu ma le mana ma le pule mai le Atua.
27 Ma sa toe poloaiina e Alema e tatau i tagata o le ekalesia ona faasoa atu a latou mea, ia ataitasi le tagata e tusa ma mea ua maua e ia; afai e tele mea ua maua e ia, e tatau ia te ia ona faasoa tele atu; ma o ia o lē ua itiiti mea ua i ai, ia itiiti mea e manaomia mai ia te ia; ma o ia o lē ua leai ni mea, e tatau ona foaʼi atu i ai.
28 Ma sa tatau ona faapea ona latou faasoa atu o a latou mea i o latou lava loto malilie ma naunauga lelei i le Atua, ma ia i latou o faitaulaga o e e manaomia le fesoasoani, ioe, ma i agaga taitasi uma ua manaomia le fesoasoani, ma ua lē lavalava.
29 Ma o mea ia sa fai atu ai o ia ia te i latou, ona sa poloaiina ai o ia e le Atua; ma sa latou asavavali saʼo i luma o le Atua, ma efaasoa atu le tasi i le isi faaletino ma faaleagaga e tusa ma mea sa latou manaomia ma o latou manaoga.
30 Ma o lenei sa oo o nei mea uma sa faia i Mamona, ioe, i tafatafa o avai o Mamona, i totonu o le vao sa lata ane i vai o Mamona; ioe, o le nofoaga o Mamona, o vai o Mamona, o le vao o Mamona, sa matua matagofie i latou i le vaai a i latou o e na o atu i le malamalama o lo latou Togiola iina; ioe, ma amuia lava i latou, ona o le a latou pepese i lona viiga e faavavau.
31 Ma o nei mea sa faia i atuaoi o le laueleele, ina ia le iloa i latou e le tupu.
32 Ae faauta, sa oo ina ua iloa e le tupu se fegasoloaʼiga i totonu o le nuu, sa auina atu e ia ana auauna e vaavaai i latou. O lea o le aso na latou faapotopoto faatasi ai i latou lava e faalogologo i le afioga a le Alii na maua ai i latou ma faailoa atu ai i latou i le tupu.
33 Ma o lenei sa oo ina fai mai le tupu ua faaoso e Alema le nuu ia fouvale e faasaga ia te ia; o lea na auina atu ai e ia lana autau e faaumatia i latou.
34 Ma sa oo ina alogo Alema ma tagata o le Alii e uiga i le o mai o le autau a le tupu; o lea sa latou ave ai o latou faleie ma o latou aiga ma o ese atu i le vao.
35 Ma o lo latou faitau aofai e tusa ma le fa selau ma le limagafulu agaga.


text:
MATAUPU 29
Pe e Mafai Ona Faia Galuega Lelei i le Sapati?
UA TALAʻI ATU IESU I IUTAIA
UA IA FAAMĀLŌLŌ SE TAMĀLOA MAʻI I SE VAI TĀʻELE
Ua tele mea ua faataunuuina e Iesu i lana faiva i Kalilaia. Peitaʻi, e iai isi vaipanoa o loo mafaufau Iesu e talaʻi i ai e ese mai i Kalilaia. Ua fetalai o ia: “E tatau ona ou folafola atu le tala lelei o le malo o le Atua i isi foʻi aai.” O lea, ua ia ʻtalaʻi atu ai i sunako o i Iutaia.’ (Luka 4:43, 44) E talafeagai lenei manatu auā o lea ua oo i se vaitaimi o Mati po o Aperila, ma ua lata i le taimi e faia ai se tasi o tausamiga i Ierusalema.
E tele atu faamatalaga o loo iai i tusi a Evagelia e faatatau i le faiva a Iesu i Kalilaia, nai lo o faamatalaga e faatatau i lana faiva i Iutaia. E lē avea le lē ano mai o tagata Iutaia, ma itu e taofia ai Iesu mai i le faaauau pea ona talaʻi atu ma faia galuega lelei.
Ua agaʻi atu nei Iesu i le aai autū o Iutaia o Ierusalema, mo le faamanatuina o le Paseka i le 31 T.A. O loo iai i inā se vai tāʻele telē e iai ona faapaologa e taʻua o le Petesata, i se nofoaga e tumutumu ai tagata lea e latalata i le Faitotoʻa o Mamoe. E toʻatele tagata mamaʻi, tauaso ma pipili e ō mai i lenei vai tāʻele, ona e talitonu e mafai ona faamālōlōina ai tagata pe a tāʻeʻele i lenei vai i le taimi e gaepu ai.
Ua oo nei i le Sapati, ma ua silasila atu Iesu i se tamāloa ua 38 tausaga o maʻi. Ua fesili atu Iesu iā te ia: “Po ua e fia mālōlō ea mai i lou maʻi?” Ua tali mai le tamāloa: “Lau susuga e, e leai lava se tasi e na te tuuina ifo aʻu i le vai tāʻele pe a gaepu; pe a ou alu ifo i le vai, ae ua muamua atu se isi iā te aʻu.”—Ioane 5:6, 7.
E mautinoa le faateʻia o le tamāloa ma i latou o loo faalogologo atu i le fetalaiga lenei a Iesu: “Inā tū ia i luga, ia ave lou moega ma e savali.” (Ioane 5:8) O le gaoioiga lea ua faia e le tamāloa, ma ua malosi ai o ia. Ua tū o ia i luga, ua ave lona moega ma savali.
Nai lo o le fiafia i lenei mea ofoofogia ua tupu, ua faamasinosino e tagata Iutaia le tamāloa ma fai atu iā te ia: “O le Sapati lenei, ma e sā ona e ave ai lou moega.” Ua tali mai le tamāloa: “O lē na ia faamālōlōina aʻu, ua faapea mai, ʻIa ave lou moega ma e savali.’” (Ioane 5:10, 11) Ua faitioina e nei tagata Iutaia lē o loo faamālōlōina tagata i le Sapati.
Ua latou fesili atu i le tamāloa: “O ai na fai atu iā te oe, ʻIa ave lou moega ma e savali’?” Aiseā ua latou faia ai lenei fesili? Talu ai “ua maliu ese Iesu mai i le mea o loo iai le motu o tagata,” ma e lē iloa foʻi e le tamāloa le igoa o Iesu. (Ioane 5:12, 13) Mulimuli ane, ua toe feiloaʻi lenei tamāloa ma Iesu i le malumalu, ma ia iloa ai lē na faamālōlōina o ia i le vai tāʻele.
Ua alu le tamāloa ua faamālōlōina ma taʻu atu i tagata Iutaia na fesili atu iā te ia, o Iesu na faamālōlōina o ia. O lea, ua ō atu ai loa nei tagata iā Iesu. Po ua latou ō atu iā Iesu ina ia iloa ai auala na ia faia ai nei vavega ofoofogia? E leai. Ua latou ō atu ina ia saʻili se mea e molia ai Iesu, ona o le faia o nei galuega lelei i le Sapati. Ua amata foʻi ona latou faasauā iā te ia.
Faitau Atili
Pe e Tatau i Kerisiano Ona Tausia le Sapati?
Pe afai e leai, aiseā la ua taʻua ai i le Tusi Paia le Sapati o se feagaiga e faaauau pea?


text:
Matagofie taumafaiga alii 10 tausaga i tauvaga si’isi’i u’amea mamafa
O le alii o Anahkena Willie Faagu mai le au siisii u’amea mamafa a Amerika Samoa, na malaga atu i le taamilosaga a le Oceania (Oceania & Commonwealth Championship) sa talimalo ai Samoa, o se ulua’i ali’i talavou lea ua tausinio i ni taamilosaga fa’avaomalo i totonu o le Pasefika.
O le alii o Anahkena, e 10 ona tausaga ma o lo o aoga o ia i le Aoga Tulaga Muamua a Tafuna i le taimi nei, sa tauva o ia i le paga o le 50kg ma sui mai atunuu e pei o Niu Sila, Ausetalia ma Kiripati.
Na faaalia e lona tama, o ia foi lea o le faiaoga a le au siisii a Amerika Samoa, susuga Lopesi Faagu, e 12 tausaga e amata ai ona tauva se tasi i taaloga siisii, peitai sa talia e le pulega o le taamilosaga ia Anahkena, ona o lo’o ia te ia le faanaunauga e fia avea ma tama siisii i le lumanai.
“O Anahkena lava le ulua’i ali’i laititi ua faamauina le tauva ai i taamilosaga siisii u’amea mamafa i le Pasefika, ma o se tulaga fo’i lea e mitamita ai lo tatou atunuu, ona o le alualu i luma o le taleni a ana tama fanau,” o le saunoaga lea a Faagu.
Na taua e le alii faiaoga, sa manaia le tulaga na i ai le sii a Anahkena i Apia, sa to’atele foi nisi o le pulega na molimauina ana taumafaiga, e ui e le’i manuia sana taumafaiga mo se pine.
Mai i le to’afitu na si’i malaga atu, e to’alua alii na maua a la pine apa memea. O i laua na maua a la pine e aofia ai James Satila lea na sii i le aupaga o le 85kg ma Vainuupo David Jungblut na tauva i le aupaga o le 105kg.
O le taamilosaga lenei na tau saili ai ni sui o le Pasefika e aveina atu i le Olimipeka i Lonetona i le fa’ai’uga o le tausaga nei.